Falintukefimi ti mongen Chaw Ngünechen reke (Hecho 15:20) | Ngünechen ñi piwkeyechen\n¿Falintukefimi ti mongen Chaw Ngünechen reke?\n“Ngünechen [...], tati eluniefilu mongen kom tati müleyelu” (1 TIMOTEW 6:13).\n1, 2. a) ¿Chem falin yewün elueiñmew Chaw Ngünechen? b) Fachantü, ¿chumngelu fente falin-ngey taiñ rakiduamal chumngechi inayafiel Biblia tañi kümeke ngülam?\nTAIÑ Chaw Ngünechen elueiñmew kiñe falin yewün: ti mongen taiñ adümuwküleal, femngechi taiñ inayentuñmayafiel ñi chumngen (Génesis 1:27). Taiñ eluetew, iñchiñ pepi kimürpukeiñ chumngechi taiñ kellukeetew Biblia tañi kümeke ngülam. Inaniefiliyiñ, fey doy küme amulerpuay taiñ weniyefiel ta Jewba, doy piwkeyerpuafiyiñ ka kimnieaiñ ñi “ngüneduamafiel [...] chem dungu ñi kümen kam ñi kümenon” (Ebrew 5:14).\n2 Fachantü müna falin-ngey taiñ ngüneduamal chumngechi inayal Biblia tañi kümeke ngülam. Mapu mew müleyechi dungu adümfalngelay, feymu kiñe ley no rume pepi ngünenielay kom tati dungu ñi rupameken. Inaduamaiñ tati medicina, doyelchi may pünengele ti mollfüñ fillke dungu ñi kümelkatual tati pu che. Iñchiñ küpa inaniefiyiñ Jewba tañi werkün dungu, feymu müna duamtunieiñ taiñ kimal tüfachi dungu. Fey, ñi tüngküleal taiñ rakiduam, ka taiñ rumel müleal Chaw Ngünechen ñi piwkeyechen mew, ¿chumngechi küme dulliaiñ tüfachi dungu mu? Müley taiñ küme kimnieafiel Biblia tañi ngülam nüwkülelu ti mollfüñ dungu mu (Proverbios 2:6-11). Inaduamaiñ kiñeke ngülam.\nTI MONGEN KA TI MOLLFÜÑ YAMFALNGEY\n3, 4. Tati Biblia mew, ¿chew pengelngey wüne mu ñi rume yamfalngen ti mollfüñ? Ka, ¿chem epu ngülam nüwküley tüfa?\n3 Jewba feypi ñi nüwkülen tati mongen mollfüñ engu, ka feypi ñi rume yamfalngen. Tati wünen rupa Jewba ñi feypikünuel tüfachi dungu, pichin mu rupalu ñi langümfiel Kain tañi peñi Abel. Chaw Ngünechen feypifi ta Kain: ‘Tami peñi ñi mollfüñ, tami wütrulel ta mapu mew, wirarkülen ngillatunieenew tami kutrankayaetew’ (Génesis 4:10). Rume kutrankawün-ngey ñi müntuñmangeel ta Abel ñi mongen. Jewba ñi adkiñ mew, Abel ñi mongen mülefuy tañi mollfüñ mu (Ebrew 12:24).\n4 Dew rupalu tati fütra mangiñ ko Noe tañi antü mu, Chaw Ngünechen eluñmay tañi ingeal ti ilo kulliñ, welu ka feypi: “Welu iñmalayafimun ñi ilo tati entumollfüñnoelchi kulliñ, feyti mollfüñ am ta mongen. [...] Ka chem wentru rume langümchele, ka feley ñi layael” (Génesis 9:4-6). Tuwlu am iñchiñ Noe mu, müley taiñ inanieal tüfachi werkün dungu. Tüfachi dungu küme kimeltueiñmew feychi dungu Jewba ñi küpa pengelelfiel ta Kain: tati mollfüñ adentuley kom tati müleyelu Mapu mew ñi mongen. Ka küme pengelkey Jewba, Eluniefilu am ti mongen, feymu kastigayafi tati pu langümchekelu ka kom tati pu yamnienofilu ti mongen ka ti mollfüñ (1 Timotew 6:13).\n5. Tati Ley elungelu ta Moyse, ¿chumngechi pengeli ñi rume yamfalngen ti mollfüñ ka ñi rume falin-ngen?\n5 Tati Ley elungelu ta Moyse, pengeli ti mongen ñi mülen mollfüñ mew, ka ñi rume yamfalngen ti mollfüñ. Levítico 17:10, 11 mu, Jewba feypi: “Chem wentru rume [...] ifile chem mollfüñ rume, iñche famentuafiñ feyti che, ka apümkayafiñ tañi trokiñche mew. Tati pu mongelelu am ñi mongen müley tati mollfüñ mew, ka eymün ngealu iñche ta elkünufiñ ti mollfüñ tati llangüll mew tamün liftuñmangeal tamün kulpan mu, tati mongen mülelu am ta mollfüñ mu, tüfa liftukey ti kulpan” (inaduamnge ti wichulechi dungu “ Tati mollfüñ liftuñmakeeiñmew taiñ kulpan”). *\nTATI MOLLFÜÑ LIFTUÑMAKEEIÑMEW TAIÑ KULPAN\nKiñe israelche kulpafule ñi inanofiel Jewba ñi werküelchi dungu, “langümngepe müten” feypingekelafuy. Biblia feypi tati mollfüñ ñi trürümfalngen ti mongen mu, feymu wiñorakiduamtufule ti che, langümafuy kiñe kulliñ ka chalintukulelafuy ta Jewba ti llangüll mew (Levítico 4:27-31). Femngechi, tüfachi chalintukun mu, liftuñmangeafuy ñi kulpan, welu pichin mew müten.\nRakiduamnge, kiñe challa niele ñi takungeal, welu keñantukufilmi ti tapa, tüfa feylayafuy ñi takuafiel ti challa. Ka femngechi, kiñe kulliñ ñi mollfüñ liftulayafuy kam “takuntukulayafuy” reke Adan mew küpachi kulpan ñi nieel kiñe che. Welu ñi chalintukungeel pu kulliñ, tüfa adentuley reke chem ñi küpayal taiñ rüf liftuñmangeal taiñ kulpan (Ebrew 10:1, 4).\nJesus “chalintukuwlu kisu ñi kuerpu tañi langümngeael kiñe rupa müten, fey rumel ñi femwenoael”, fey liftuñmangeiñ taiñ kulpan (Ebrew 10:10). Kristo ñi mongen nienolu kulpan adentuley “tañi wütrulelchi küme mollfüñ mew may, fey ta chalintukungelu tañi langümael kiñe küme korderu reke tati engkañngenolu ka nielu lif mongen”, tüfa rüf trürümfalngeafuy Adan ñi mongen mu ñi ñamümel (1 Pedro 1:19). Femngechi fentren piwkeyen mu ka fütra kimün mew, wechurpuy ñi feypingeel ti nor dungu, fey tüfa rumel montulafeiñmu (Ebrew 9:11, 12; Juan 3:16; Apokalipsi 7:14).\n6. Petu ñi ingenon kiñe ilongeelchi kulliñ, ¿chumngelu fente falin-ngey ñi wütrulngeal ti mollfüñ mapu mew? (Inaduamnge ti wichulechi dungu “ Yamnieñmayafiyiñ tati pu kulliñ ñi mongen” mülelu.)\n6 Tati mollfüñ chalintukungenofule ti llangüll mew, mülefuy ñi wütruafiel mapu mew, femngechi wiñolelngetuafuy reke tati mongen ta Chaw Ngünechen, tati rüf Ngen-ngelu (Deuteronomio 12:16; Ezequiel 18:4). Ka müley taiñ rakiduamal: tati pu israelche mülefuy ñi wütruafiel kom ti mollfüñ, welu duamfalngelafuy ñi kütrüafiel reke ti kulliñ ñi mülewenoal kiñe pichin no rume ti mollfüñ ilo mu. Tati kulliñ ñi langümfiel mülefuy ñi pürüm entumollfüñngeal, fey wüla ingeafuy ti ilo, femngechi tañi rakiduam tüngküleafuy pengelkelu am ñi yamniefiel tati Wülkelu ti mongen.\n7. David, ¿chumngechi pengeli ñi yamniefiel ti mollfüñ?\n7 David küme kimürpuy tati pu ngülam nüwkülelu Jewba ñi wülkeelchi ley ñi ingenoal ti mollfüñ, feymu Chaw Ngünechen feypi “tüfachi wentru ta ayüduamafiñ” (Hecho 13:22). Kiñe rupa, müna wüywülefuy. Fey küla tañi pu weychafe, kewalen konpuyngün tati pu filisteo weychafe mu ñi entumeal ko kiñe rüngan ko mew, ñi yelelafiel ta David. ¿Chumi David? Kidu ta feypi: “¿Pütokoñmayafun tüfachi pu wentru ñi mollfüñ, wültukulu engün reke ñi mongen ñi amun mu?”. David trokifi ti ko tüfachi pu weychafe ñi mongen reke. Feymu, müna wüywüfulu rume, “wütrulelfi ta Jewba” (2 Samuel 23:15-17).\n8, 9. Elkünungelu ti kristiano trawünche wünen siglo mew, Jewba ¿petu rakiduamniefuy ñi rume yamfalngen ti mongen ka mollfüñ? ¿Chumngelu femngechi feypiafuymi?\n8 Rupalu 2.400 tripantu Noe ñi llowel ti werkün dungu ñi ingenoal mollfüñ, ka 1.500 tripantu rupalu ñi elkünungeel Moyse ñi Ley, tati Kiñewkülechi Ngünenielu tati pu kristiano mew, Jewba ñi duam mew wirintukuyngün: “Chaw Ngünechen tañi newen taiñ ngüyuletew, iñchiñ kümelu trokifiyiñ taiñ werkünoafiel tamün femal kakelu küdawngechi dungu, welu may tamün femal tüfachi duamfalchi dungu müten: ngünewkülemün tamün inoael ti ilo kulliñ ti langümelngeel tati pu dewmaelchi adentun ngealu, ka ngünewkülemün mollfüñ dungu mew, ka entumollfüñngenoelchi kulliñ no rume ñi ingenoael, ka fillke pekan kudumuwün eluñmakenolu Ngünechen ñi ley” (Hecho 15:28, 29, TNM).\n9 Feley, feychi antü mu tati Kiñewkülechi Ngünenielu küme kimniefuy ñi rume yamfalngen ti mollfüñ, ka tuchi weda pünefilu, fey fütra kulpay, tati pu poyekefilu reke ti adentun kam tati pu femkelu fillke pekan kudumuwün. Iñchiñ ka feyentukeiñ tüfachi dungu. Feymu taiñ küme dullial chumngechi taiñ püneafiel ti mollfüñ, küme ngüneduamafiyiñ Biblia tañi werkün dungu, femngechi taiñ ayüwülafiel ta Jewba.\nCHUMNGECHI PÜNENGEY TI MOLLFÜÑ FILLKE LAWENTUN MU\n¿Chumngechi kimelelafiñ kiñe lawentuchefe chumngelu iñche ñi püneafiel kam pünenoafiel tati doy pichike trokiñ entungelu mollfüñ mu?\n10. Iñchiñ, pu Dungukelu Iney Ngen Jewba, ¿eluwkeiñ taiñ tukulelngeal taiñ kuerpu mew mollfüñ kam kiñe tañi meli trokiñ ñi wüdamngeel?\n10 Iñchiñ, pu Dungukelu Iney Ngen Jewba, inanieiñ Chaw Ngünechen tañi werküelchi dungu, “ngünewkülemün mollfüñ dungu mew” feypilelu. Feymu, wülkelaiñ taiñ mollfüñ kakelu che ñi tukulelngeal kuerpu mu, ka iñchiñ eluwkelaiñ taiñ tukulelngeal mollfüñ, ka eluwkelaiñ taiñ entungeelchi mollfüñ ñi ngülümniengeal taiñ tukulelngeal ka antü mu. Kafey, tati mollfüñ wüdamngey meli trokiñ mu: globulos rojos, globulos blancos, plaquetas ka plasma pingelu. Iñchiñ ka femngechi llowkelaiñ taiñ tukulelngeal kiñe no rume tüfachi meli trokiñ.\n11. ¿Chem dungu mu ñi pünengeel ti mollfüñ, kiduke pu kristiano müley ñi dullial ñi femal?\n11 Famülke mu, globulos rojos, globulos blancos, plaquetas ka plasma mu entungekey kangelu doy pichike trokiñ ñi pünengeal lawentun mu. ¿“Mollfüñ” trokiafuiñ tüfachi pichike trokiñ? ¿Llowafuiñ taiñ tukulelngeal? Kiduke pu kristiano müley ñi dullial chem tañi femal. Kafey müley kakelu lawentun pünekefilu kidu taiñ mollfüñ, fey tüfa kiñeke: ti hemodialisis, hemodilucion ka recuperacion de sangre pingelu. Kiduke pu kristiano müley ñi dullial tañi llowal kam llownoal tüfachi lawentun, welu ngülümngenole müten ñi mollfüñ (inaduamnge ti Doy Kimngeam pingechi dungu, “Pichike trokiñ nentungelu mollfüñ mew ka fillke lawentun pünekefilu taiñ mollfüñ”).\n12. Feychi dungu mu kiduke pu kristiano ñi dullial tañi rakiduam mew, ¿tunte müley taiñ falintuafiel taiñ dulliel, ka chem kelluaeiñmu taiñ küme dullial?\n12 Jewba, ¿tunte falintuniefi kiduke pu kristiano tañi dulliel? Müna falintuniefi llemay, kidu müna duamtuniey chem taiñ rakiduamkülen ka chumngelu taiñ dulliel kiñe dungu. Biblia feypi: “Eymi feypilmi: ‘Welu iñchiñ kimlafuiñ tüfachi dungu’, tati ngüneduamkelu ti piwke, ¿rüf ngüneduampelayafuy? Feley llemay, tami lelinieetew kimürpuay tati, ka kullituafi kiduke ti pu che ñi femkeel” (Proverbios 24:12). Feymu, petu taiñ dullinon kiñe lawentun dungu, ¿chumafuiñ? Wüne, müley taiñ ngillatuafiel ta Chaw Jewba ka küme ngüneduamal feychi lawentun dungu, feymu taiñ rakiduam ñi inanieel Biblia tañi ngülam ngüyulaeiñmu taiñ dullial (Romanu 14:2, 22, 23). Ngelay taiñ dikümtukungeal taiñ inanieal kangelu che ñi rakiduamkülen, ka ngelay taiñ ramtuafiel kakelu pu peñi kam lamngen chem ñi chumafel. Tukulpayaiñ, “kiñeke kisuke ta iñchiñ feley taiñ nentudunguael Ngünechen mew” (Romanu 14:12; inaduamnge ti wichulechi dungu “ ¿Yamfalngelu trokifiñ ti mollfüñ?”). *\n¿YAMFALNGELU TROKIFIÑ TI MOLLFÜÑ?\nNgülam: “Ngünewal [...] mollfüñ dungu mew” (Hecho 15:20, TNM).\nKiñeke ramtun tami rakiduamal\n¿Chumngechi kimeltuafun tati meli trokiñ nielu ti mollfün ñi trürngenon ti doy pichike trokiñ ñi entungeel tüfa mu? *\n¿Chumngelu iñche müley ñi dullial ñi llowal kam llownoal tati doy pichike trokiñ entungelu mollfüñ mu, kam kiñeke lawentun pünekelu iñche ñi mollfüñ? (Romanu 12:2; Galata 6:5.)\n¿Chumngechi kimelelafiñ tati lawentuchefe chumngelu iñche ñi llowafiel kam llownoafiel tati doy pichike trokiñ entungelu mollfüñ mu? (Proverbios 13:16.)\nJEWBA ÑI WÜLKEELCHI LEY DUNGU PENGELI ÑI PIWKEYECHEN KIÑE CHAW REKE\n13. Biblia tañi ngülam ka tañi ley dungu, ¿chem pengelkey Jewba mew? Feypinge kiñe pengelün dungu.\n13 Biblia tañi ngülam ka tañi ley dungu pengelkey Jewba ñi nieel fütra kimün tañi wülkeel ley dungu, ka ñi piwkeyechefengen, kiñe Chaw reke, müna duamtuniefilu tañi pu che ñi kümelkaleal (Salmo 19:7-11). Tati pu tukulelngelu mollfüñ, newe küme tripalayafuy ñi tremotual, welu iñchiñ montuluwafuiñ feychi dungu mu inafiliyiñ Jewba ñi werküelchi dungu feypilelu taiñ “ngünewal [...] mollfüñ dungu mew”, tüfachi werkün dungu Jewba feypilafuy rume lawentun dungu mu (Hecho 15:20, TNM). Feymu, famülke mew fentren lawentuchefe pepikawkülelu feypikeyngün ñi doyümfalngen ñi pünengenoal mollfüñ ñi küme operayal. Ñi feypingeel mu tüfachi dungu, kom pu rüf kristiano ngen doy maneluwkeiñ Jewba mu fentren kimün ñi nieel ka ñi piwkeyechefengen, kiñe Chaw reke. Biblia feypi: “Doy alüpüralelu am ti kallfü wenu tati Mapu mew, ka femngechi iñche tañi rüpü doy alüpüraley tamün rüpü mew, ka iñche ñi rakiduam doy alüpüraley tamün rakiduam mew” (Isaías 55:9; Juan 14:21, 23).\n14, 15. a) ¿Chem werkün dungu pengeli Chaw Ngünechen ñi duamtuniefiel tañi pu che? b) ¿Chumngechi inayafuiñ tati ngülam nüwkülelu tüfachi werkün dungu taiñ kuñiwtukuwküleal?\n14 Kuyfi Israel mapu mu, Jewba fillke werkün dungu mew pengelkefuy ñi duamtuniefiel tañi pu che ñi kümelkaleal. Kiñe pengelün dungu, feypifi tati pu israelche ñi femal kiñe malal wente tañi ruka mew. Tati pu che fill dungu femkefuy wente ñi ruka mu, feymu dewmalelngekefuy kiñe malal tati pu che ñi trananagpanoal (Deuteronomio 22:8; 1 Samuel 9:25, 26; Nehemías 8:16; Hecho 10:9). Kafey feypifi ñi küme llüwatunieafiel tati pu wapo toro (Éxodo 21:28, 29). Tati pu femkenolu tüfachi werkün dungu, pengelkefuyngün pichin no rume ñi falintufiel kakelu pu che ñi kümelkaleal, kafey kulpakonafuy ñi lan mu kiñe che.\n15 ¿Chumngechi inayafuiñ tati ngülam nüwkülelu tüfachi werkün dungu mu? Rakiduamafuymi chumngechi tami küme elkünuafiel ka amulnieafiel tami auto, tami küme elkünutuafiel tami ruka ka chew tami küdawken, chumngechi tami kuñiwtukual tati pu kulliñ tami ruka mew mülelu, ka chem adngelluwün dungu tami dulliel. Kiñeke trokiñ mapu mew, fentren wechekeche lakeyngün ñi rupan mu kiñe allfün dungu ñi kuñiwtukunofiel ñi mongen engün. Feymu, kom tati pu wechekeche ayülu ñi rumel müleal Chaw Ngünechen ñi piwkeyechen mew, müley ñi rume falintunieafiel tañi mongen, ka adngelluwkelayngün kuñiwün-ngechi dungu mu. Ka rakiduamkelay “ñi wechengen mu, chem no rume allfül-layaenew”. Feymu, konkenolu am kuñiwün-ngechi dungu mu, doy ayüwün-ngechi mongen yenieyngün (Eclesiastés 11:9, 10).\n16. ¿Chem ngülam ñi pengelkeel ti Biblia kelluafeiñmu taiñ kimal ñi kümen kam ñi kümenon angkanentupüñeñal? (Ka inaduamnge ti kimal dungu.)\n16 Chaw Ngünechen rume falintuniefi tati pu we püñeñ ñi mongen, petu ñi choyüngenon kütu. Tati Ley elungelu Moyse, pengeli chem ñi chumngeal kiñe che ñi allfülfiel kiñe domo niepüñeñkülelu. Tati domo kam tañi püñeñ lafule, fey tati che kulpay ñi langümfiel mu, fey mülefuy tañi kullitual reke “kidu ñi mongen mu”. Biblia feypi: “Epu wentru kewatumekele ka tuntukufile engu kiñe domo niepüñeñkülelu, ka fey allfün mew angkanentule ñi püñeñ, welu ti domo ka ñi püñeñ lanole engu, feyti wentru müley ñi kullitual tüfachi allfün mew. Welu lale ti domo kam ñi püñeñ, fey ti wentru müley tañi kullitual kidu ñi mongen mu” (Éxodo 21:22, 23). * Famülke mu rume fentren pu domo ñi kidu ngünewün mu, angkanentupüñeñkeyngün, femngechi ñi küdawtunoal ñi tremümafiel ka kiñe pichiche ñi reñma mu kam nienoal kiñe püñeñ no rume. Fentren tüfachi pu domo femngechi femkeyngün yenielu am kiñe podngechi mongen, ka ayünieyngün ñi amuleal tüfachi weda mongen mu. Jewba peniefilu am kom tüfachi dungu, müna weñangkünagkey.\n17. ¿Chumngechi yafültukuafuiñ kiñe domo angkanentupüñeñlu petu ñi kimnofiel Biblia tañi rüf dungu?\n17 Welu, kiñe domo angkanentupüñeñlu petu ñi kimnofiel Biblia tañi rüf dungu, ¿chumafuy? ¿Rakiduamafuy “Chaw Ngünechen turpu kutranpiwkeyelayaenew”? Femlay llemay. Kom tati pu rüf wiñorakiduamtulu ñi piwke mu, maneluwküleafuy Jewba mu ñi wiñoduamtuaetew, tañi Fotüm ñi wütruelchi mollfüñ mew (Salmo 103:8-14; Efesio 1:7). Jesus kütu feypi: ‘Iñche küpalan tati pu küme piwkekawün-ngelu mew, welu may tati pu kulpafe mew, fey ñi wiñorakiduamtuael engün’ (Luka 5:32).\nENTUAIÑ TAIÑ PIWKE MU TI WEDAKE RAKIDUAM\n18. Tati Biblia, ¿chumngechi pengeli chem dungu mew ñi langümngeel fentren che?\n18 Jewba feypikeeiñmew taiñ wedalkanoafiel kakelu pu che. Welu feyka müten no. Ka feypikeeiñmew taiñ turpu üdechekenoal, fentren che langümngelu am ñi üdengeel mu. Feymu tati apostol Juan ngüfetueiñmew: “Kom tati üdekelu tañi peñi kam lamngen fey ta kiñe langümchefe reke feley” (1 Juan 3:15). Tati üdechekelu weda duamniefi kiñe che, ka “pewmangen may layay” pikey engün. Tati nielu üdewün, re weda ngünen mew feypiafuy “Chaw Ngünechen müley ñi kastigayafiel wedake dungu femlu am” (Levítico 19:16; Deuteronomio 19:18-21; Matew 5:22). Feymu müna falin-ngey taiñ entual ti piwke mew ti wedake rakiduam taiñ nieel (Santiaw 1:14, 15; 4:1-3).\n19. Tati inanielu ñi mongen Biblia tañi falin ngülam mu, ¿chem kimeltuafeyew Salmo 11:5 ka Filipense 4:8, 9?\n19 Kafey, falintufiliyiñ ti mongen Chaw Ngünechen reke ka ayüliyiñ taiñ rumel müleal kidu ñi piwkeyechen mew, müley taiñ kiñe pülekünual chem dungu rume nüwkülelu ti kewan dungu mu. Salmo 11:5 feypiley: Jewba “üdeniefi kom tati piwkeyefilu ti kewan dungu”. Tüfachi dungu ñi feypiel Biblia pengelkeeiñmew chem ñi rakiduamkülen Jewba, welu ka kimeltueiñmew kiñe falin ngülam ñi ngüyulaetew taiñ mongen: kiñeke adngelluwün dungu yeafeiñmew taiñ ayüwmafiel ti kewan dungu, feymu rüf piwkeyefiliyiñ ta Chaw Ngünechen llowlayafiyiñ tüfachi wedake adngelluwün. Ka femngechi Biblia ta feypiley Jewba fey tati “küme tüngün wülkechi Ngünechen”, feymu kom iñchiñ tati pu poyekefilu ta Jewba müley taiñ nieal taiñ longko mu ka piwke mu re kümeke rakiduam, kom tutelu ñi ayüngeal, kom kümeke ka püramyefalchi dungu ka kom tati dungu kellukelu ñi tüngküleal (papeltunge Filipense 4:8, 9).\nFILLKE TROKIÑCHE ÑI ADKÜNUNIEEL PU CHE KULPAKONI ÑI LAN MU FENTREN CHE\n20, 21. Pu kristiano, ¿koneltukeyngün am tati politiko dungu mu ka negosiakelu ñi ngünenieel Weküfü? ¿Chumngelu?\n20 Chaw Ngünechen ñi adkiñ mew, tati pu che ñi ngünenieetew Weküfü kulpakoni ñi lan mu fentren che. Biblia feypi tati pu ngünenielu, kiñe wapo weda kulliñ reke feley, ka langümfi rume fentren che, tati pu poyekefilu ta Jewba kütu (Daniel 8:3, 4, 20-22; Apokalipsi 13:1, 2, 7, 8). Tati pu fütrake negosiakelu ka pu adümuwkelu ciencia kiñewingün tati pu ngünenielu engün ñi dewmayafiel rume wedake arma, fey ñi wewal rume fentren plata. Feyngey tati, “kom tüfachi chüf mapu ñi ngünenieetew tati weküfü ñi pepiluwün” (1 Juan 5:19).\n21 Welu Jesus tañi pu inanieetew kulpakonkelayngün ñi lan mu kakelu pu che, kidu engün am koneltukenolu tüfachi Mapu tuwün pu che mew, ka reyükonkelayngün politiko dungu mew, ka weychan mu (Juan 15:19; 17:16). * Kafey, kayñetungele engün rume, inayentuniefingün ta Kristo ka pofolkawkelayngün, welu may piwkeyefingün tañi pu kayñe ka ngillatunieñmafingün kütu (Matew 5:44; Romanu 12:17-21).\n22. Pu kristiano, ¿koneltukeyngün am tati pu religion tüfachi Mapu mu? ¿Chumngelu?\n22 Welu, doyelchi may, pu rüfngechi kristiano reyükonkelaiñ tati koylake religion Mapu mew mülelu, ‘tati Fütra Babilonia’ pingelu, tüfa am doy kulpakonlu fentren che ñi lan mu. Biblia feypi kidu ñi wütrulel “tati pu pelon wentru tañi mollfüñ ka tati pu koneltuleyelu Ngünechen tañi pu trokiñche mew, ka femngechi itrokom mapu mew langümelchi pu che”. Feymu Chaw Ngünechen ngüfetunieeiñmu: “Tripamün ta tüfachi waria mew, eymün ta iñche ñi trokiñchengelu” (Apokalipsi 17:6; 18:2, 4, 24).\n23. Tati pu tripalu ti Fütra Babilonia mu, ¿chem müley ñi femal?\n23 Tati pu tripalu ti Fütra Babilonia mew müley ñi wirintukulewenoal ñi üy feychi religion mu. Welu feyka müten no. Ka müley tañi üdeafiel ti wedake dungu ñi llowkeel tati koylake religion ka tati wedake dungu eluwkelu pu che ñi dewmayal, fey tüfa kiñeke, femal fillke pekan kudumuwün eluñmakenolu Ngünechen ñi ley, koneltual politiko dungu mew ka nieal fentren chemkün fente ñi diñmawün mu. Biblia feypi: “Awem, eymün tati pu piwkeyeniefilu ta Jewba, üdeafimün tati wedake dungu. Kidu ta kuñiwtukunieñmafi ñi mongen tañi pu püntütripakenoetew; montulkefi engün tati pu wedake che mew” (Salmo 97:10; Apokalipsi 18:7, 9, 11-17). ¡Rume fentren che langümngey ti wedake dungu mu ñi femün tati koylake religion!\n24. ¿Chumngelu Jewba fürenekeeiñmew ñi wiñorakiduamtuel taiñ kulpan mew ñi lan mu kakelu pu che?\n24 Petu taiñ Dungukelu Iney Ngen Jewba ngenon, kom iñchiñ kiñeke dungu mew kellukonkefuiñ Weküfü ñi ngünenieelchi pu che, feymu kidu engün am kulpalu ñi lan mu fentren che, iñchiñ ka koneltulekefuiñ reke kidu engün ñi kulpan mu. Welu, küme elkünutuiñ taiñ mongen, mupiltuleiñ Jesus ñi lan mu, ka wültukuiñ taiñ mongen ta Chaw Ngünechen mu. Feymew llemay, Chaw Ngünechen fürenekeeiñmew ka ingkakeeiñmew fillke dungu taiñ katrütunoaetew ñi weniyeafiel (Hecho 3:19). Kuyfi, petu ñi wirintukungeel ti Biblia, mülefuy kiñeke waria chew ñi ellkawam kiñeke che, tüfachi waria tukulpalelkeeiñmu chumngechi taiñ ingkañpeetew Jewba famülke mew (Números 35:11-15; Deuteronomio 21:1-9).\n25. ¿Chem dungu mülekefulu Israel mu tukulpalelkeeiñmu Jewba ñi elkünuel taiñ montulngeal?\n25 ¿Chumal elkünungey feychi waria? Kiñe israelche langümfule kiñe che tuntukufiel mu, fey lefmawafuy feychi waria mu ñi montuluwal. Akufule kiñe tüfachi waria, ramtukangeafuy chumngechi ñi rupan tüfachi dungu, fey elungeafuy ñi müleal feychi waria mew lale wüla ti longkolelu chi saserdote, fey wüla chew rume amuafuy. Femngechi Jewba pengeli ñi rume kutranpiwkeyechen ka ñi rume falintuniefiel tati pu che ñi mongen. Kafey, famülke mu Jewba elkünuy taiñ montulngeal, tüfachi pu waria reke. ¿Chumngechi? Kom iñchiñ kimnon mu, inaniekelafuiñ Jewba ñi werkün dungu ñi rume yamfalngen ti mongen ka ti mollfüñ, feymu mülefuy taiñ layal, welu Jewba llowlu am Kristo ñi lan, kidu ta montulkeeiñmew taiñ lanoal. Feymu, ¿chumngechi pengelafuiñ taiñ falintuniefiel Jewba ñi elkünuel taiñ montulngeal? Mangelafuiñ tati pu che ñi llowal Chaw Ngünechen ñi elkünuelchi montuluwün, doyelchi may, fülkülepalu am tati “rume fütra kutrankawün” (Matew 24:21; 2 Korintio 6:1, 2).\nAMULDUNGULIYIÑ TI NGÜNENIEN MU PENGELAIÑ TAIÑ FALINTUNIEFIEL TI MONGEN\n26, 27. ¿Chem mew am tati pelon wentru Esekiel reke femkeiñ?\n26 Famülke mu, iñchiñ Chaw Ngünechen tañi pu che ngen, tati pelon wentru Esekiel reke feleiñ, Chaw Jewba elkünufi tüfachi wentru ñi llüwatuleal, fey ñi amuldungual Chaw Ngünechen ñi ngüfetuel. Feymu ta feypifi: “Allkütulmi iñche ñi feypielchi dungu, müley tami ngüfetulelafiel engün”. Esekiel küme femürpunofule tañi elfalkünungeelchi küdaw, fey kulpayafuy ñi lan mu kom feychi che Chaw Ngünechen ramtukadungufile ta Jerusalen (Ezequiel 33:7-9). Welu Esekiel femürpuy ñi feypingeel, feymu kulpalay kom feychi che ñi lan mu.\n27 Pichilewey ñi apümkangeal Weküfü ñi ngünenieelchi dungu. Feymu pu Dungukelu Iney Ngen Jewba kiñe falin küdaw trokifiyiñ taiñ amuldungual ñi akual ti antü Chaw Ngünechen ñi apümkayafiel tañi pu kayñe ka taiñ amuldungual ñi Ngünenien. Müley taiñ femal tüfa (Isaías 61:2; Matew 24:14). ¿Eluwküleymi tami koneltual tüfachi küdaw mu montulchekelu? Femngechi femkefuy ti apostol Pablo, feymu ta feypi: ‘Iñche kulpalelan kiñe che mew no rume. Kom kimeleluwiyiñ Ngünechen ñi adkünuelchi dungu, chem dungu rume ta ellkaleluwlayiñ’ (Hecho 20:26, 27). ¡Inayentufali Pablo ñi femün mu!\n28. Taiñ rumel müleal Chaw Ngünechen ñi piwkeyechen mew, ¿chem müley taiñ femal?\n28 Feley, taiñ rumel müleal Chaw Ngünechen ñi piwkeyechen mew, müley taiñ falintuafiel ti mongen ka ti mollfüñ Chaw Jewba reke. Welu feyka müten no, chumngechi inaduamafiyiñ ti küpachi chillkatun mu, müley taiñ lif chengeal kidu ñi adkiñ mew.\n^ parr. 5 Kiñe chillka Investigación y Ciencia pingelu, nütramkakey ñi chem pifel “tati pu mongelelu am ñi mongen müley tati mollfüñ mew”. Feypi ñi rüfngen tüfachi dungu, kom tati celula ñi nieel tati mollfüñ duamfalngelu am taiñ mongeleal.\n^ parr. 12 Inaduamnge ti chillka ¡Despertad! ñi entuel pu Dungukelu Iney Ngen Jewba, agosto küyen 2006 tripantu mu, pagina 3-12.\n^ parr. 16 Kafey ngüneduamfali tüfa: Biblia pengeli Jewba ñi kastigayafiel feyti ñi weda femfiel ti püñeñ petu choyüngenolu, tunten ñi tremkülen rume ti püñeñ ponwi tañi ñuke mu.\n^ parr. 21 Inaduamnge ti 5 chillkatun, “¿Chumngechi koneltukelaiñ tüfachi Mapu tuwün pu che mew?”.\n^ parr. 75 Doy küpa kimülmi, inaduamnge ti Doy Kimngeam pingechi dungu “Pichike trokiñ nentungelu mollfüñ mew ka fillke lawentun pünekefilu taiñ mollfüñ”.\nYAMNIEÑMAYAFIYIÑ TATI PU KULLIÑ ÑI MONGEN\nJewba elueiñmu taiñ langümafiel ti kulliñ taiñ iyafiel, takuwal kam kuñiwtukulefule taiñ mongen, fey langümpuafuiñ chi kulliñ. Welu, müley taiñ femal tüfa kuñiwtukun mu ka piwkeyen mew (Génesis 3:21; 9:3). Küpa inayentukelaiñ ta Nemrod, müna weda che ngelu am, kidu ta langümkefuy pu kulliñ ñi adngelluwal müten (Génesis 10:9). Welu küpa inayentukeiñ ta Jewba, kidu ta müna duamtuniefi kom tati mongeleyelu ñi kümelkaleal, tati pu pichike üñüm kütu (Jona 4:11; Matew 10:29).\nTati ley elungelu ta Moyse pengeli Jewba ñi duamtunieafiel pu mongeleyelu (Éxodo 23:4, 5, 12; Deuteronomio 22:10; 25:4). Ka nüwkülelu feychi ley, Proverbios 12:10 feypi: “Tati norngelu kuñiwtukukefi tañi pu kulliñ, welu tati weda che ñi kutranpiwkeyen mu kütu awükakefi”. Pichilewey ñi apümkangeal kom tati wedake che ka tañi weda femkeel.


Neemia: Wiñodewmatuy tati fütrake kura malal Jerusalen mu | Biblia Nütram\nPAPELTUAFUYMI acholi afrikáans albanés alemán armenio armenio occidental asamés ateso aymara azerí azerí (alfabeto cirílico) bajo alemán bambara baulé becol birmano bislama búlgaro cabilé catalán cebuano checo chichewa chin haka chino mandarín (simplificado) chino mandarín (tradicional) chitonga chitumbuka chiyao chuvash cingalés citonga congo coreano criollo de las seychelles criollo haitiano criollo mauriciano croata dangme danés dehu diula efik endebele endonga enzema eslovaco esloveno español estonio ewé feroés finlandés francés ga galés garífuna georgiano griego groenlandés guaraní gun guna hausa hebreo herero hiligaynon hindi hiri motu hmong (blanco) holandés húngaro ibo ilocano indonesio inglés islandés isoko italiano japonés kabardin-cherkess kabiye kachin kannada kaonde kazajo kekchí kikamba kikongo kikuyu kiluba kimbundu kiniaruanda kirguís kirundi kisi krío kwangalí kwanyama lamba lao lengua de señas argentina lengua de señas colombiana lengua de señas costarricense lengua de señas ecuatoriana lengua de señas mexicana lengua de señas venezolana lengua de signos española lenguaje de señas americano lenguaje de señas australiano lenguaje de señas británico lenguaje de señas checo lenguaje de señas estonio lenguaje de señas filipino lenguaje de señas finlandés lenguaje de señas francés lenguaje de señas holandés lenguaje de señas húngaro lenguaje de señas japonés lenguaje de señas nicaragüense lenguaje de señas paraguayo lenguaje de señas ruso letón lhukonzo lingala lituano luganda lugbara luo luvale macedonio macua malayo malayálam malgache maltés mam mambue-lungu mapudungun maratí maya mazateco de Huautla mendé mixe mixteco de guerrero mizo mongol more mískito nepalés ngäbere (o guaymí) niueano noruego nuer nyaneka nyungwe náhuatl de guerrero náhuatl del norte de puebla oromo osético otomí papiamento de curazao persa pidgin de las islas salomón polaco portugués purépecha quechua ancashino quechua ayacuchano quechua boliviano quechua cuzqueño quiché rarotongués rumano runyankore ruso rutoro samoano sango sena sena serbio sesoto de Lesoto setsuana shona sidama sranangtongo suajili suati sueco tagalo tai tamil tankarana tayik telugu tetun dili tivo tlapaneco tojolabal tok pisin tongano totonaco tseltal tsonga tsotsil turco turcomano twi tártaro ucraniano uigur (alfabeto árabe) umbundú uolof vendal vezo vietnamita wallisiano waray-waray wayuunaiki wolaita xhosa xitshwa yoruba zapoteco de lachiguiri zapoteco del istmo zulú árabe ñanya\nTati fütrake kura malal Jerusalen mu\n¡ADKINTUFINGE rume küdawmekeyngün tüfa mu! Tati pu Israel che dewmayngün fütrake kura malal Jerusalen mu. Nafukodonosor apümfilu Jerusalen, trafokafilu ti malal ka lüpümfi wülngiñ (konpuwe) waria mu, dew rupay pataka kechu mari epu tripantu feychi antü mu. Tati pu Israel che wiñotulu ta Babilonia mew, witranpüramlayngün tati kura malal.\nKom feychi pu tripantu mülenolu kura malal, ¿kimimi chem duam nieyngün? Küme duamkülelayngün. Küdawtulayafuyngün ñi pu kayñe ñi lefkontuaetew engün. Welu fey wüla pefiyiñ tüfachi wentru, Neemia pingelu kellumekefi tati pu che ñi wiño dewmayal tati malal mülelu Jerusalen. ¿Eymi kimimi iney ngen tüfachi wentru Neemia?\nNeemia kiñe Israel che küpalu tati Susa pingechi waria, Mardokeo ka Ester ñi mülemum. Tüfa küdawkey ti rey ñi ülmen ruka mu, fey mew küme weni ngekefuyngün chi Mardokeo ka Ester engu. Welu tati Biblia feypilay ta Neemia tañi küdawelkefiel Ester tañi füta, Asuero ti rey. Küdawi inalechi rey, Artajerje pingelu.\nTukulpafinge, Artajerje küme rey ngelu ñi elufiel ta Esdra kom feychi plata ñi yeafiel ta Jerusalen, ka ñi kümelngetual Jewba ñi ngillatuwe ruka. Welu Esdra witranpüramlay ti malal trananaglu mülelu ti waria mu. Peafiyiñ chumngechi Neemia femi tüfa.\nDew rupay mari küla tripantu, Artajerje ñi elufiel ta Esdra ti plata tañi küme elael tati ngillatuwe ruka. Fewla Neemia wünen nüfül kopakelu ta rey mew. Kidu wüne pichi (püchü) putukey (pütokokey) ñi nienoal üñfitun (feneno) chi pulku, fey wüla elukefi ñi pütokoal chi rey. Kiñe doy falin-ngechi küdaw.\nFey mew, kiñe antü Anani, Neemia ñi peñi, ka kakelu pu wentru, küpayngün Israel mapu mu ñi pemeafiel Neemia. Feypifingün tati pu Israel che nieyngün wedake dungu, ka tati malal Jerusalen mu petu tranaley. Neemia rume weñangküy, fey ngillatufi Jewba tüfa mu.\nKiñe antü ti rey kangentuy Neemia ñi weñangkülen, fey ramtufi: ‘¿Chumngelu (chemu) weñangküleymi?’ Neemia feypieyew ñi weda felen Jerusalen, ka malal ñi tranalen. ‘¿Chem duam nieymi?’ ramtueyew ti rey.\n‘Eluñmaen tañi amual Jerusalen mu,’ pieyew Neemia, ‘iñche pepi tañi wiño dewmatuael tati kura malal.’ Artajerje rume küme piwkengey. ‘Amunge’ pieyew, ka kelluntükufi ñi yelmengeal mamüll ñi dewmangeal ti küdaw. Neemia pichiñmalu ñi pun Jerusalen, feypifi tati pu che ñi rakiduam. Fey ayüyngün ñi feypin, ka feypi engün: ‘Dewmayiñ tüfachi küdaw.’\nTati pu Israel che ñi pu kayñe pefilu ñi witranpüramniel tati malal, feypingün: ‘Pürayiñ, langümafiyiñ, katrütuñmayafiyiñ ñi küdaw engün.’ Kimlu tüfa, Neemia elufi tati pu küdawfe fütrake kuchillo, ka tati wayki, ka feypi: ‘Llükakenofilmün. Kewañpeaymün tamün pu peñi, pu yall, pu domo, ka tamün ruka mu.’\nWelu tati pu che llükakelayngün. Pepikawküleyngün ñi fütrake kuchillo ka wayki, fill pun (trafia) ka fill antü, fey amuley ñi dewmanieel ñi küdaw engün. Feymu lle, kechu mari epu antü müten, dewi tati malal. Fewla müley tüngün ti waria mu. Neemia ka Esdra kimeltukefingu Ngünechen ñi ley dungu, ka tati pu che ayüwküley engün.\nWelu tati pu Israel che ñi dungu petu kümelkalay kuyfi chumlekefuy petu ñi presukünunon engün Babilonia mew. Ti rey Persia ngüneniey, ka tati pu che müley ñi serfiaetew. Welu Jewba feypikünuy tañi werküafiel kiñe we rey, ka tüfa ñi küpalal tüngün ti pu che. ¿Iney (iñi) am tüfa? ¿Chumngechi küpalay tüngün ti Mapu mu? Rupay ella meli pataka kechu mari tripantu, petu ñi doy kimngenon tüfachi dungu mu. Fey mu müley kiñe doy falin-ngechi choyüm kiñe we püñeñ. Welu rupay tüfa fewla kangelu nütram.\nNeemia, kapitulo 1-6.\nWirin dungu Elektroniko papel ñi nakümgeal mülenke piel


Chaw Ngünechen Jewba yafülkeeiñmew kom taiñ kutrankawün mew | Ñi Chillkatungeal\nJewba yafülkeeiñmew kom taiñ kutrankawün mew\nFalintuafiyiñ fillke yewün taiñ eluetew Chaw Jewba\nLongkontukunge tati rume falin dungu\nKelluntukuafiyiñ Jewba ñi Ngünenieel\n¿Kümelkawtuaiñ ka kelluaiñ taiñ kiñewküleal?\nTi Werken (ñi chillkatungeal) | Junio 2017\nPAPELTUAFUYMI acholi aucano batak (simalungun) batako karo batako toba baulé biak bislama camboyano chin haka chokue chopi chuabo criollo de las seychelles criollo mauriciano dayaco engayú dehu digor endáu groenlandés hmong (blanco) iban inglés javanés kayin sgaw kazajo kikongo kimbundu kisi krío lao lhukonzo lomue macua maltés mapudungun mizo navajo nias niueano nyaneka nyungwe quechua ayacuchano quechua cuzqueño quichua de Chimborazo quichua de Imbabura romaní de Macedonia (alfabeto cirílico) romaní de macedonia romaní del sur de Grecia runyankore rutoro sanguir saramacano sena sundanés tahitiano uigur (alfabeto cirílico) umbundú urdu uruund wallisiano wayuunaiki xitshwa ñemba\n“Ngünechen [...] taiñ yafülkeetew. Kisu ta yafülkeeiñmew kom taiñ kutrankawün mew” (2 KORINTIO 1:3, 4).\nÜLKANTUN: 38 KA 56\nTaiñ kurewen kam reñmawen mu, ¿chumngelu rupayafuiñ wedake dungu mu?\nJewba ñi pu che kuyfi mu, ¿chumngechi kellueyew ti ngillatun?\n¿Chumngechi yafültukuafuymi kakelu pu che?\n1, 2. Rupan mu wedake dungu, ¿chumngechi yafülkeeiñmew Jewba? Fey Biblia ñi feypin mu, ¿chem rüf maneluwkeiñ?\nKIÑE weche wentru kurengenolu rakiduami 1 Korintio 7:28 mu, feypilelu: “Tati kurengelu niekey fill rakiduameluwkülen epe fill dungu mew”. Fey ramtulelfi kiñe longkolelu fentren tripantu ñi kurengeel: “¿Chem am tüfachi ‘fill rakiduameluwkülen’? Ka kurengeli, ¿chumngechi chaftuafiñ?”. Ti longkolelu petu ñi wiñoldungunon, rakiduamelfi ti weche ti apostol Pablo ñi feypin mu: Jewba “taiñ yafülkeetew. Kisu ta yafülkeeiñmew kom taiñ kutrankawün mew” (2 Korintio 1:3, 4).\n2 Kimnieiñ ta Chaw Jewba taiñ piwkeyeetew ka yafülkeetew rupan mu wedake dungu. Rakiduamtukunieymi chi chumngechi tami kelluetew ka adnieetew Biblia mu. Rüfkünu llemay, maneluwkeiñ Jewba mu taiñ küpa kümelkayaetew, chumngechi ñi femfiel tañi pu poyekeetew kuyfi mu. Biblia feypi: “Iñche am küme kimnien tañi rakiduamkülen eymün mu pi Jewba, nien tüngkülechi rakiduam, ka weda rakiduam nielan, tañi eluafiel ta eymün küme felen ka kiñe maneluwün. Ka eymün mütrümmuan ka küpayaymün, ka ngillatumuan ka iñche allkütuwayiñ” (Jeremías 29:11, 12).\n3 Kimliyiñ chumngelu rupamekeiñ wedake dungu, müte küdawngelayafuy taiñ newentuleal. Feymu, taiñ kurewen kam reñmawen mu, ¿chumngelu rupayafuiñ wedake dungu mu? Kafey fillke che ñi rupan Biblia ñi antü mew ka famülke mu, ¿chumngechi kelluafeiñmew? Inaduamaiñ tüfachi ramtun, ka chumngechi newentuleal wedake dungu mu.\nKÜDAWNGECHI DUNGU KUREWEN MU\n4, 5. ¿Chem küdawngechi dungu mu rupayafuy ti kurewen?\n4 Jewba dewmafilu tati wünen domo, elelfi tati wentru kidu ñi domongeal. Feymu Jewba feypi: ‘Feymew ta wentru elkünuay ñi chaw ka ñi ñuke fey tañi trawüael ñi domo engu, fey mür kiñe che reke müten ñi feleael’ (Génesis 2:24). Welu kom iñchiñ kulpafengeiñ (Romanu 3:23). Feymu epu che niewlu rupayafuyngu küdawngechi dungu mu. Rakiduamnge tüfa, petu ñi fütangenon, ti domo inaniefuy tañi pu chaw ñi feypin. Welu Biblia feypi fütangele ti domo, fey tañi wentru longkoleay kidu mu (1 Korintio 11:3). Ellaka mu küdawngeafuy ti wentru mu ñi longkoleal tañi domo mew. Kafey küdawngeafuy ti domo mew ñi doyümafiel tañi wentru ñi ngünenieaetew, welu ñi doyümnoafiel tañi pu chaw. Kafey pu we niewlu, küme yewlayafuy tañi afkadi ñi pu che engu.\n5 Kafey rakiduamnge chumngechi ñi duamkülen ti kurewen ñiepüñeñkülele ti domo. Müna ayüwküleafuyngu chi, welu ka fill rakiduamküleafuyngu. Petu niepüñeñkülelu ti domo kam dew choyülu ramtuwafuyngu chumngechi ñi tremkülen ti pichiche. Kafey doy plata duamayngu. Ka choyüngele ti püñeñ, kaletuafuy pu chaw ñi mongen. Ti ñuke doy eluway ñi dapiafiel tañi pichi püñeñ. Feymu tati kurewen newe duamuwlayay chumngechi ñi femkefel. Kafey ti chaw fillke küdaw nierpuay, femngechi ñi eluafiel tañi domo ka tañi pichiche ñi duamnieel.\n6-8. Kiñe kurewen pepi nienole pichikeche, ¿chumngechi duamnagafuy?\n6 Kiñeke kurewen kangelu küdawngechi dungu mu rupayafuyngün. Rume ayüleafuyngün ñi nieal pichikeche, welu pepi nielayngün. Feymu ti domo pepi niepüñeñnole, rume weda duamküleafuy (Proverbios 13:12). Biblia ñi antü mew, pu domo rume falintukefuyngün ñi fütangeal ka nieal pichikeche. Feymu Rakel, Jakob tañi domo, rume kutrantupiwkelefuy pepi niepüñeñnolu am, welu tañi lamngen niefuy ñi pu püñeñ (Génesis 30:1, 2). Famülke mu, fentren trokiñ mapu mew pu che rume falintukefi ñi nieal fentren pichikeche. Feymu ramtukefingün tati pu kurewen wünelekelu amuldungun mew chumngelu ñi nienon pichikeche. Pu wünelekelu yafüluwkeyngün ñi küme kimelafiel chumngelu ñi nienon, welu femlu rume, pu che feypikefi: “Müna weda, iñche kimnien tati lawen tamu nieal pichikeche”.\n7 Kafey rakiduamnge tüfachi dungu mew. Kiñe lamngen Inglaterra mu rume küpa niepüñeñkülefuy. Feymu rume weda duamnagi kimlu ñi pepi niepüñeñnoal petu mülele Weküfü ñi ngünenieel. Fey kidu tañi wentru engu kintuyngu kiñe pichiche ñi püñeñyeafiel. Welu femlu rume, amulefuy ñi weñangkün. Kidu feypi: “Iñche kimniefun ñi trürnon iñche mu tañi tripan kiñe püñeñ, ka püñeñyeafiel kiñe pichiche iñche ñi choyünofiel”.\n8 Kiñeke Biblia mew 1 Timotew 2:15 rakiduamelkefi pu che tati domo ñi montuluwal niele ta püñeñ. Welu tüfachi texto feypilay ti domo ñi llowal afnoachi mongen ñi nien mu püñeñ. Fey ¿chem rüf pengeli ti texto? Ti ñuke eluwkülele ñi dapiafiel tañi püñeñ ka tañi ruka, tüfa montulafeyew ñi dunguyechenoal ka reyükonkülenoal kakelu che ñi dungu mew (1 Timotew 5:13). Welu ti domo ka rupayafuy küdawngechi dungu mu tañi kurewen ka tañi pu che mew.\nTaiñ Chaw Jewba fillke dungu feypikünueiñmew taiñ yafültukuaetew\n9. ¿Ka chem küdawngechi dungu mu rupayafuyngün pu kurewen?\n9 Pu kurewen rupayafuyngün kangelu küdawngechi dungu mu: lale tañi afkadi. Fentren che rupay feychi dungu mew, rakiduamtukunofulu rume ñi layafel tañi afkadi. Welu pu poyekefilu ta Jewba rüf maneluwkeiñ pu layelu ñi wiñomongetual, tüfa müna yafültukukeeiñmew (Juan 5:28, 29). Biblia mew, taiñ Chaw Jewba fillke dungu feypikünueiñmew taiñ yafültukuaetew. Feymu fewla inaduamaiñ chumngechi kiñeke che poyekefilu ta Jewba llowingün kidu ñi yafüluwün, ka chumngechi tüfa kellueyew engün.\nLale tami afkadi, ¿chem yafültukuafeymu? (Inaduamnge parrafo 9 ka 12).\nRUPALIYIÑ WEDAKE DUNGU MU, ¿CHUMNGECHI YAFÜLUWKÜLEAFUIÑ?\n10. ¿Chem chumi Ana ñi yafüluwküleal? (Inaduamnge ti adentun pagina 3 mu.)\n10 Inaduamaiñ ñi rupan Ana, Elkana ñi poyen domo. Kidu rume küpa niepüñeñfuy, welu pepi nielafuy. Welu tañi wentru ñi kangelu domo, Penina pingelu, niefuy fentren püñeñ. Biblia feypi: “Kiñe antü Elkana chalintukuy kiñe kulliñ, fey elufi kiñe trokiñ tañi domo Penina ka kom tañi pu püñeñ, welu elufi ta Ana kiñe doy küme trokiñ, kidu am piwkeyefilu ta Ana, welu Jewba elulaeyew ñi nieal püñeñ. Kafey tati kangelu domo Penina, Ana ñi notukaetew, rume ayentukefi tañi nüngayülafiel, Jewba ñi elunoetew mu püñeñ. Femngechi femkefuy fill tripantu mu, pürapukelu Ana Jewba ñi ruka mew. Fente ñi ayentukeetew ti kangelu domo, Ana ngümakefuy ka ikelafuy rume” (1 Samuel 1:4-7). Feymu, ¿chem chumi Ana ñi yafüluwküleal? Ngillatufi ta Jewba. Amuy chew ñi poyengeken ta Jewba, fey fentreñma llellipuy. Ngillatufi ta Jewba ñi eluaetew kiñe püñeñ, ka maneluwi kidu mu ñi kelluaetew. Dew ngillatulu, doy küme duami ka tañi ange mu pengelwelay ñi weñangkün (1 Samuel 1:12, 17, 18). Ana kimniefuy Jewba ñi eluafetew kiñe püñeñ kam ñi yafültukuaetew chumngechi rume.\n11. ¿Chumngechi kelluafeiñmew ti ngillatun?\n11 Kulpafe chengeiñ ka ti Weküfü ngüneniey ti Mapu, feymew rupayaiñ wedake dungu mu (1 Juan 5:19). Welu nieiñ kiñe kellun: ngillatuafuiñ ta Jewba, “taiñ yafülkeetew”. Femngechi femi Ana, kidu feypifi ta Jewba chumngechi ñi duamkülen, ka llellipufi ñi kelluaetew. Ka femngechi iñchiñ, feypiafuiñ ta Jewba chem wedake dungu mu rupamekeiñ. Welu fey ka müten no, ka llellipuafiyiñ taiñ kelluaetew ka feypiafiyiñ chumngechi taiñ duamkülen (Filipense 4:6, 7).\n12. Ana rupalu rume wedake dungu mu, ¿chem kellueyew ñi ayüwküleal?\n12 Nienoliyiñ pichikeche kam lale kiñe taiñ piwkeyenieelchi che, rume weñangküafuiñ. Welu yafüluwküleafuiñ. Inaduamaiñ ñi femün ta Ana, Jesus ñi antü mu. Kidu regle tripantu yenielu ñi fütangeel, lay tañi wentru, ka nielafuy chi püñeñ. Welu, ¿chem kellueyew? Kidu nielu rume 84 tripantu, fentekünukelafuy tañi poyefiel ka llellipufiel ta Jewba ti ngillatuwe ruka mew (Luka 2:37). Tüfa yafültukueyew ka kellueyew ñi ayüwküleal, rupalu rume wedake dungu mu.\n13. Taiñ pu che weñangküleliyiñmu, ¿chumngechi kelluafeiñmew taiñ kümeke weni?\n13 Kafey pu kümeke weni ti trawünche mew yafültukuafeiñmew (Proverbios 18:24). Paula nielu kechu tripantu müten, tañi ñuke poyewelafi ta Jewba. Tüfa müna weñangküleyew ka rupay küdawngechi dungu mu. Welu kiñe ñaña wünelekelu amuldungun mu, Ann pingelu, yafültukufi ka duamtufi piwkeyen mu. Paula feypi: “Ann iñche tañi pu che no tati, welu piwkeyen mu dapikefenew, tüfa müna kelluenew ñi amuleal tañi poyeafiel ta Jewba”. Tüfa wüla Paula rume ayüwkületuy ñi ñuke wiñotulu am trawünche mew. Kafey Ann rume ayüwküley kellukefilu am ta Paula ñi püntütripanoal Jewba mu.\n14. Yafültukufiliyiñ kakelu che, ¿chumngechi kelluaeiñmew tüfa?\n14 Eluwküleliyiñ ñi kümelkayafiel ta kakelu che, ngoymanentuafuiñ taiñ rupameken wedake dungu mu. Fentren lamngen fütangelu ka fütangenolu kütu, rume ayüwülkeeyew amuldungual tati kümeke dungu, kimnielu am engün ñi kellukefiel ta Jewba ka ñi femken kidu ñi ayükeel. Ka femngechi, amuldungufiliyiñ ti kümeke dungu, pengelaiñ taiñ duamtucheken. Ka kümeke dungu femfiliyiñ taiñ pu peñi ka pu lamngen, doy weniyeafiyiñ (Filipense 2:4). Femngechi femi ti apostol Pablo, kidu kellufi ka yafültukufi tañi pu peñi ka pu lamngen, chumngechi kiñe ñuke kam kiñe chaw femkey tañi pichikeche mu (papeltunge 1 Tesalonisense 2:7, 11, 12).\nYAFÜLTUKUAFIYIÑ TAIÑ PU CHE\n15. ¿Iney müley ñi kimeltuafiel pu pichikeche Jewba ñi dungu?\n15 ¿Chumngechi yafültukuafiyiñ tati pu reñmawen ti trawünche mew? Kiñeke mu, pu we konlu ti trawünche mew feypiafeiñmew taiñ kimeltuafiel ñi pu pichikeche Jewba ñi dungu kam taiñ chillkatual ti Biblia tañi pu yall engün. Welu Biblia pengeli Jewba ñi elfalkünufiel tati pu chaw ñi kimeltuafiel ka pepikayafiel tañi pu yall (Proverbios 23:22; Efesio 6:1-4). Kiñeke mu kelluafuiñ chi, welu pu chaw müley ñi kimeltuafiel tañi pu yall. Müna falin-ngey pu chaw ñi rumel nütramkayafiel tañi pu yall.\n16. Chillkatuliyiñ kiñe pichiche engu, ¿chem femaiñ?\n16 Kiñe chaw kam kiñe ñuke feypieliyiñmu taiñ kimeltuafiel ti Biblia tañi pichikeche, trokiwlayaiñ ti pichiche ñi chaw kam ñuke. Kafey kiñeke mu, feypingeafuiñ chi ñi kimeltulelafiel ti Biblia ta kiñe pichiche nienolu tañi pu chaw Jewba ñi trokiñche mu. Welu kümeafuy taiñ chillkatual kidu ñi ruka mew mülele tañi pu chaw kam kangelu küme peñi kam lamngen, kam chillkatuafuiñ chew ñi miyawken fentren che. Femngechi weda rakiduamel-layafiyiñ kakelu che. Ka rupale ta antü, pu chaw kimeltuafuyngün chi tañi pu yall Jewba mew.\n17. Pu yall, ¿chumngechi yafültukuafuyngün tañi pu che?\n17 Pu yall poyekefilu ta Jewba, ¿chumngechi yafültukuafuyngün tañi pu che? Müley ñi yamnieafiel tañi pu chaw ka küme küdawal ñi kelluafiel duamfalchi dungu mu. Ka femngechi, kelluafuyngün tañi pu che ñi küme weniyeafiel ta Jewba. Petu ñi rupanon ti Fütra Mangin Ko, Lamek poyekefuy ta Jewba. Kidu feypi tañi fotüm Noe mu: “Fey tüfa ta yafülaeiñmew reke taiñ fentre küdawken mew taiñ ketrayafiel ta mapu wesa malisialeluam ta mapu Ngünechen ñi piel mew”. Rupalu ti Fütra Mangin Ko, ti mapu malisialewelay, femngechi wechurpuy tüfachi pelon dungu (Génesis 5:29; 8:21). Pu yall püntütripanole Jewba mu, yafültukuafuyngün ka kelluafuyngün tañi pu che ñi newentuleal küdawngechi dungu mu famülke ka küpalechi antü mew.\n18. ¿Chem dungu yafültukukeeiñmew?\n18 Iñchiñ, Jewba ñi pu che ngen, ngillatukeiñ, rakiduamkeiñ Biblia ñi nütramkaelchi pu che mu, ka küme weniyekefiyiñ taiñ pu peñi ka lamngen, tüfa yafültukukeeiñmew. Biblia feypi: “Jewba fülmaniefi kom ñi pu mütrümkeetew, kom pu mütrümkeetew rüf dungu mu. Kidu elukefi ñi ayünieel tañi pu ekunieetew; llellipukelu engün kellun mu, kidu allkütukefi ka montulkefi” (Salmo 145:18, 19). ¡Rüf maneluwküleiñ llemay! Jewba eluwküley taiñ yafültukuaetew ka kelluaeiñmew taiñ newentuleal chem küdawngechi dungu mu rupaliyiñ rume.\nTI WERKEN (ÑI CHILLKATUNGEAL) Junio 2017


Mapuzuguletuaiñ: La iniciativa que busca generar nuevos hablantes de mapudungun - NewsHub\nMapuzuguletuaiñ: La iniciativa que busca generar nuevos hablantes de mapudungun\n4 de diciembre de 2017 10:27 AM\nEn el marco de los múltiples esfuerzos que se están haciendo por la revitalización lingüística de la lengua mapuche, un grupo de jóvenes decidió unirse para desarrollar cursos e instancias de inmersión lingüística enfocadas en adultos que quieren aprender el idioma.\n¡Mari mari peñi! ¡Mari mari lamngen! Femechi chalinkepiwigün kom ti pu konpulu feychi pu kimeltuche ñi ruka mew, Temuco mülelu, chew ñi kimelfalgen ta Mapuzuguletuaiñ, feytachi küzaw ayiniey ñi witxañpüramtual ta mapuzugun kimeltun zugu mew.\nAlün che mew fillke txemke che mew ñi puwün mew, femi ñi zoy zoy falintun-niegetun mew ta mapuzugun, feychi wiño piwkeyegetun mew ka mapuche txokiwtun mew ta mapuzugun ñi zuam, chaf pu wechekeche mugel mew, feyegün ñi rakizuamkülen egün ñi mülenole ti mapuzugun feyta amulewelayay ta mapucheke che, feyti nasión mugel ta chumkawrume mülelayafuy.\nFeytachi zugu mew ta txükoluwigün ta Mapuzuguletuaiñ mew, feytachi txokiñche mew konküley mapuche ka mapuchegeyenochi che, ka kim mapuzuguyelu ka petu kim mapuzugumekelu, welu zew fentepun kimüwyeigün femechimu ñi pepi kimeltuwyenegün ta ka mapuzugun.\nWe zugunu ta feyta, kuifitugewyetuy ñi llitugen tüfachi zugu, pu wechekeche mew ñi enturumeluegün ta kiñeke kursu, ti kiñeke kimeltuwe ruka mew, ka fey ñi wünemuegün ñi entuken ti koneltun mapuzugun, feychi fewreru küyen mew, 2015 txipantugelu.\nFeytachi pu che müten kuifimew ta txür witxañpüramkelu ta mapuzugun, epuchipantu yenieluegün, ka kizu pepiluwün mew ta witxañpüramfigün ta Mapuzuguletuaiñ, fey tañi nietuamegün weke kim mapuzuguyelu, fey mew ta entumekelu egün ta kursu ka koneltun mapuzugun, fillke amun nielu. Ka fey konküleigün ti pu txokiñche newenmakelu ta mapuzugun txekañpen mew ñi ofisializageam, fey ñi entugeken fillke txipantu feychi ñuke zugun ñi antü mew.\nPaula Wuenumilla, konkülelu ti txokiñche mew, feypi ñi mülen fillke zugu ñi entual ta Mapuzuguletuaiñ fey ñi tukupual mapuzugun ta ka itxofill wallmapu püle. “iñchiñ ta mapuzugun mugel ta falintuniefiyiñ, pu mapuche ñi azmogen mew ta nielu, ka fey tüfachi mapu mew ñi müleken tati”\nTi ñizolkülelu ti Mapuzuguletuaiñ mew, Serkio Marinaw, ayiwmafigün tüfachi küzaw ñi chumlen mew ta mapuzugun mew, feymew mügel, “müley taiñ witxañpüramtual taiñ mapuzugun, taiñ petu ñamnarkületun ta mapuzugun mew”.\n“Felefuy ñi püchike nien müten ta kimün feypiyiñ: “kimelaiñ ta mapuzugun”. Rakizuamiyiñ ñi genoafeluwün mew ta pepiluwal, fey ta ñochikechi zoy zoy küme kimürpuiñ ñi kimal chem zugu ñi entual ka chew püle ñi küzawal. Fantepu ta mapuzuguletuiañ rume ayiniey ñi witxañpüramtual ta mapuzugun ka kimeltuafiel epu zugun rüke”, feypi.\nÑi chumten che mew ñi konken ti küzaw mew, Marinaw ta feypi: “kimtukunieliyiñ ta tüfachi küzaw ñi kake txokiñche mew ñi entukeyefiel, feypiafuiñ ta rupakey zoy kayu pataka che ti koneltun mapuzugun mew. Iñchiñ mew müten taiñ koneltun mew ta zew rupawyey epe epu pataka kechu mari che”.\nKa feypi ta ka, alüken chillkatufe konkelu taiñ küzaw mew münake kimuwyeigün ta mapuzugun. “Entukeiñ ta fillke kursu chew ñi rumtukuwken ta mapuzugun mew ta iñchiñ, feyta zewmagekelu ta re mapuzugun mew. Feymew ta kimeltukeiñ ka gütxamkakeiñ ta re mapuzugun mew. Iñchiñ feypilefuiñ taiñ pu chilkatufe zew weke kim mapuzuyelugeigün tüfachi pu che”.\nKa fey, Pedro Mariman, wünenkülelu ti CNCA mew, Arawkania kiñel mapu mew, feytachi txokiñche rüftu kimelkeigün ka chillkatukeigün ta mapuzugun, pi. Ka fey tati ofisializasion zugu ñi rume küzawtuken ñi txipayal, feyta ñi femechi ñi rumel amuleken ti politiku zugu tüfamew”.\n“Püchi llikaleluegün txokiniefiñ, ñi rakizuamün mew, ñi kiñe fütxa zugu mew ta konalu tati estaw txokifigün, ti ofisialgele ti mapuzugun txokiwküleigün. Feyta re mapuzugun mew zugulealu ta che. Welu kafey ñochikechi ta famchipameketuy feychike rakizuam, feychike llükan, fey tañi falintutunmuegün ti fillke zugun ñi müleal”, ka feipi.\nMapuzuguletuaiñ, feyta wigka zugun mew ta feypiley “volveremos a hablar mapuzugun”, ka konküleigün Mesa Ofisialización Mapuzugun pigelu mew, chew ñi rüpütulgeal ka azkunugeal ti kiñe el witxañpüramtun mapuzugun mew: “Wallmapu ñi zugun” .\nTami küme kimal ti kursu ka koneltun ñi entugekeyel zoy kimaimi tati Mapuzuguletuaiñ ñi Facebook ka Twitter mew.\nAzkintufige ti wigka zugun mew ñi wirikonkülechi zugu, faw: “Mapuzuguletuaiñ: La iniciativa que busca generar nuevos hablantes de mapudungun”\n8 de diciembre de 2017 05:09 PM\nExcelente iniciativa pero: ¿Donde nos dirigimos- tanto por internet o dirección postal- para iniciarnos....¿Cual es la traducción de lo que aparece en el llamado?...No comencemos a la chilena...Vamos ordenándonos...De todas maneras les deseo un gran éxito..si se organizan bien- Marichiweu


Ngünechen ñi Küme Dungu Marku 4\n1 Ka wiñome eluwi ta Jesus ñi kimeltucheael inaltu ti pichi lafken püle. Rume fentren che am trawüluwlu, Jesus pürapuy ta kiñe farku mew mülelu ta inaltu tiyechi pichi lafken mew. Fey anükünuwpuy ti farku mew, fey ti pu che eluwpuy inaltu lafken. 2 Feymew Jesus eluwi tañi kimeltuafiel fentren adkünu dungu mew.\nFey ñi kimeltun mew feypifi ti pu che: 3 “Allkütumün tüfachi dungu: kiñe wentru nganketrankelu tripay tañi nganael. 4 Fey nganlu, kiñeke tati fün ketran pachügnagi rüpü mew. Fey akulu ti pu üñüm, üpitufi ti fün ketran. 5 Ka kiñeke fün ketran pachügnagi kurantu mew, chew tañi newe rüngenomum ta mapu. Feychi fün ketran müchay müten noyüy, tati mapu am newe rüngenolu. 6 Welu aretripalu ta antü, angkümeyew, müte nienolu am ta folil, feymew angküy. 7 Fey ka kiñeke tati fün ketran pachügnagi pu troltrontu. Fey tremyelu ti troltro, takueyew, fey fünlay. 8 Welu tati kakelu fün ketran pachügnagi küme mapu mew, fey tremi, ka wüli rume fentren fün. Kiñeke fün ketran wüli küla mari fün, ti kakelu wüli kayu mari fün, ka kiñekentu pataka fün.”\n9 Ka amul feypi ta Jesus: “Tati ayülu ñi allkütuael, allkütupe.”* tati ayülu ñi allkütuael, allkütupe: tati nielu pilun, allküpe pin ürke.\n10 Feymew kisulewetulu ta Jesus, tati pu che fülküleyelu kisu mew ka kiñentrür müleyelu ti mari epu disipulu engün, fey ramtueyew engün tañi chem pifel ta tiyechi adkünu dungu. 11 Fey kisu llowdungufi ti pu che: “Eymün kimelngeymün ta Ngünechen ñi longko ülmenngen, tati kimelkenofelchi dungu, welu tati kakelu pu che müleyelu kimeltungekey engün Ngünechen ñi longko ülmenngen re adkünu dungu mew,\n12 ‘femngechi ta tunte adkintule rume engün, ñi penoael,\nfey kisu tañi wiñoduamatunoaetew.’ ”† Isaia 6.9-10 LXX.\n13 Fey feypingey engün: “¿Eymün am küme kimlafimün tüfachi adkünu dungu? ¿Chumngechi anta kimafimün kom ti kakelu adkünu dungu? 14 Tati wentru ngankefilu ti fün ketran, fey ta adentuley tati kimelkelu ti werken dungu. 15 Tati rüpü mew pachügnagchi fün adentuley ta kiñeke che allkütulu ti werken dungu, welu dew allkütufiyüm, weküfü ta müntuñmatukeeyew tati ngankülechi werken dungu tañi piwke mew. 16 Ka kiñekentu tati fün nganngelu kurantu mew reke feley. Allkütukefi tati werken dungu ka ayüwkülen llowkefi, 17 welu newe nienolu am ta folil, müte newenkülekelay. Feymew kutrankawiyüm ta fill wesake dungu mew, kam kayñetungeyüm tati werken dungu tañi duam, elkünutukeyngün tañi feyentun. 18 Ka kiñekentu tati nganelchi fün pu troltrontu reke feley. Allkütukefi engün tati werken dungu, 19 welu ta tüfachi mapu mew mülechi küdaw mew rume ngenowkülekey, ka rume ayülelu tañi rikungeael fey ta ngünenkaniekeeyew, fey ayülekey ñi nieael itrokom chemkün. Kom tüfachi dungu konkey ta kisu engün mew, welu takungekey reke tati werken dungu ka elukelafi ñi müleael piwke mew ti küme dungu.‡ elukelafi ñi müleael piwke mew ti küme dungu: ñi wülael fün pin ürke. 20 Welu ta kiñekeley allkükelu tati werken dungu, fey engün ta llowkefi ti küme dungu, ka wülkey rume küme kosecha, küme mapu mew nganelchi fün ketran reke. Kiñekentu ta tüfa engün tati longko kachilla reke müley tati wülyelu küla mari fün kiñeke fün ketran mew, ka kiñekentu tati wülyelu kayu mari fün ka kiñekentu tati wülyelu pataka fün.”\n21 Ka femngechi feypi: “¿Elkünungekey anta kiñe küdetuwe miñche kakon kam miñche kawitu? Femngekelay tati. Kiñe küdetuwe ta renukünungekey tañi pelontuleael. 22 Ka femngechi, chem ellkan dungu rume ngelay tañi pengenoael, ka chem ellkan dungu rume ngelay tañi fente küme kimngenoael. 23 Tati ayülu ñi allkütuael, allkütupe.”§ tati ayülu ñi allkütuael, allkütupe: tati nielu pilun, allküpe pin ürke.\n24 Ka femngechi feypifi: “Ngüneduamfimün tamün allkükeelchi dungu. Chumngechi mediwe mew medilmün ta eymün, ka femngechi mediwe mew Ngünechen ta medilaeymünmew ta eymün. Ka doy amul elurpuaeymünmew. 25 Tati nielu, ta doy elungeay, welu tati nienolu tañi pichi nieñmuel kütu ta müntuñmangeay.”\n26 Jesus ka femngechi feypi: “Ngünechen tañi longko ülmenngen ka femngechi feley kiñe wentru reke nganlu ta fün ketran ñi mapu mew: 27 tunte umawkülele rume kam trepelele rume, ka femngechi pun rume ka antü rume, tati fün ketran noyükey ka tremkey, welu kisu kimlay ta chumngechi ñi tremün tati ngan ketran. 28 Fey mapu llemay kisu elukeeyew ñi tremael. Wünelu mew noyükey kiñe kachu reke, feymew ta ka eluwkey ñi longkoael, fey wüla ka apokey fün mew tati longko ketran. 29 Fey dew tremiyüm tati fün, katrüngekey ka trawülngekey akulu am ta walüng antüngen.”\n30 Ka feypi ta Jesus: “¿Chem mew anta adentuley ta Ngünechen ñi longko ülmenngen kam chem mew anta trürümafuiñ? 31 Kiñe ngankeelchi fün mostasa mew adentuley Ngünechen ñi longko ülmenngen. Doy pichifuy rume ta itrokom fün mew mülelu ta tüfachi mapu mew, 32 welu dew rupan ta nganngeyüm, wefkey ka tremkey ka doy alü tremkey kom anümka mew, mülelu ta werta mew. Niekey ta alüke chang tripachi row, fey pichike üñüm dañekey kütu tañi row mew.”\n33 Fey ta famngechi kimeltuy ta Jesus fentren adkünu dungu mew, femngechi tunten tañi pepi adümael engün. 34 Welu chem dungu rume feypikelafuy adkünu dungunngenole tañi kimeltuel mew, welu wichu kom küme kimeltukefi ñi pu disipulu.\n35 Dew punlu feychi antü müten, Jesus feypifi tañi pu disipulu:\n—Amuiñ ta nometu pichi lafken. 36 Feymew elkünutufi engün tati pu che, fey amuy Jesus engün tati farku mew tañi dew mülemum. Fey kakelu farku ka kompañnieeyew. 37 Feymew kiñe fütra kürüf triparumey, fey ti rew lafken trilkafkonmekey ti pu farku mew. 38 Welu Jesus umawturkey kiñe püle ti wechuñ ti farku mew, reküluwküley kiñe metrül mew. Fey trepelmengey ka feypingey:\n39 Jesus ta witrapüray, fey werküfi tati kürüf, ka feypifi tati lafken:\nFey ti kürüf tüngnagi ka itrokom fente küme ñüküfkülewetuy. 40 Feymew ta Jesus feypifi tañi pu disipulu:\n41 Welu kisu engün ta rume llükalewey, ka welukonkechi ramtuwi engün:\n*4:9 tati ayülu ñi allkütuael, allkütupe: tati nielu pilun, allküpe pin ürke.\n†4:12 Isaia 6.9-10 LXX.\n‡4:19 elukelafi ñi müleael piwke mew ti küme dungu: ñi wülael fün pin ürke.\n§4:23 tati ayülu ñi allkütuael, allkütupe: tati nielu pilun, allküpe pin ürke.


Luka 3 ARNNT - Mari kechu tripantu puwlu ñi longko - Bible Search\nJuan tati Fawtisachefe ti uwe lelfün mapu mew\n(Matew 3.1-12; Marku 1.1-8; Juan 1.19-28)\n1Mari kechu tripantu puwlu ñi longko ülmenkülen tati emperador Tiberio pingelu, Ponsio Pilato longkolerkey Judea mapu mew, Erode longkolerkey Galilea mapu mew, ka kisu ñi peñi Felipe longkolerkey Iturea ka Trakonite mapu mew, fey Lisania longkolerkey ta Abilinia mapu mew. 2Anas engu Kayfas longkolerkey tati pu saserdote mew. Feychi tripantu, Ngünechen dungufi ta Juan, Sakaria ñi fotüm, mülelu ti uwe mapu mew. 3Juan miyawi kom lelfün mew mülelu inafül Jordan lewfü püle, feypiniefi ti pu che ñi wiñorakiduamtuael engün ta Ngünechen mew ka ñi fawtisangeael, femngechi ta Ngünechen ñi wiñoduamatuaetew ñi yafkan mew. 4Fey tüfachi dungu felerpuy chumngechi tañi wirintukuel tati pelon wentru Isaia:\n“Allküngey kiñe dungun ñi wirarkülen ti uwe mapu mew:\nfemngechi tamün llowafiel ta Ñidol.\n5-6Kom lüngkawngechi mapu, kom wingkul ka ti külleg\nka ti lolkawkülechi rüpü feley ñi llüdümngetuael,\nfey femngechi kom piwke müley ñi nietuael tati we küme rakiduam.\nFey ta famngechi itrokom che peay ta Ngünechen ñi wülaelchi montun.’ ”+\n7Fey Juan famngechi wewpilelfi ti pu che puwyelu kisu mew ñi fawtisangeael: “¡Llükangechi llepü filu reke ta feleymün! ¿Iney anta feypieymünmew fawtisangelmün tamün montuael tati fülkülepachi fütra kutrankachen mew? 8Welu may nietuaymün kiñe lif mongen femngechi ta küme pengelaymün tamün dew wiñorakiduamtun ta Ñidol mew, welu ngelay tamün feypiael kisuke ta eymün: ‘¡Iñchiñ ta Abraam ñi küpalme!’ Iñche rüf dungu feypiwayiñ Ngünechen tüfachi pu kura femkünuafuy Abraam ñi yomelchengeael. 9Chumngechi ta toki puwküley ñi folil katrünentuafiel kiñe anümka, ka femngechi puwküley ta Ngünechen ñi ramtukadungucheael, fey chem che rume wiñorakiduamtunole, kiñe anümka reke katrüngeay ka tukungeay kütral mew.”\n10Feymew ti pu che ramtueyew:\n—¿Fey chem chumaiñ anta tüfa?\n11Fey Juan llowdungufi ti pu che:\n—Feytichi nielu epu mudaw takuwün, eluafi ti nienolu kiñe no rume. Ka feytichi nielu iyael, tañi eluafiel feytichi nienolu.\n12Ka femngechi fülpayngün ti pu kofrakelu impuestu Romangealu ñi fawtisangeael engün, fey ramtungey ta Juan:\n—Kimeltufe. ¿Iñchiñ kay, chem chumaiñ anta tüfa?\n13Fey Juan feypieyew:\n—Doy ingentu kofrakefilmün ti pu che tamün kofrakefielchi impuestu.\n14Ka kiñeke ti pu soltaw ramtufi ta Juan:\n—Iñchiñ kay, ¿chem chumaiñ chey tüfa?\nFey Juan llowdungueyew engün:\n—Iney no rume müntuñmakelayafimün chem chemkün no rume llükalkatun mew. Ka feypintukukelayafimün rume ta che ñi femnoelchi dungu mew. Ka küme duamkülemün tamün wewkeelchi pülata mew.\n15Fey ti pu che rume afmatulen ka welukonke ramtumekeyngün, fey ñi Cristongepen may ta Juan, 16welu Juan feypiniefi kom ti pu che: “Iñche ta feyngey tañi fawtisachepen ta ko mew, welu küpaley ta kangelu, fey ta fawtisayaeymünmew ti Lif Küme Püllü mew ka kütral mew. Kisu ta niey doy fütra pepiluwün iñche mew, fey iñche fente tañi yamniefiel mew ta kisu, nentupüroñmalayafuiñ rume tañi koriwen okota. 17Kisu nüniey reke tati trüytrüywe, fey ñi liftuafiel tati kachilla ka ñi püntünentuafiel tati pinu. Fey kisu ñi elketranwe mew elkünuafi ti fün, fey lüpümafi ti pinu chumkawnorume chongnoachi kütral mew.”\n18Fey ta famngechi wiñorakiduamtumün piniefi fentreken ngülam mew, Juan kimelniefi ti pu che tüfeychi küme dungu tañi wiñorakiduamtuael engün. 19Ka femngechi katrütudungufuy ta Erode ti gobernadorkülelu, kisu am müntuñmafilu ñi peñi ñi kure, tati Erodia pingechi domo. Fey Juan katrütudungufuy ta Erode kom tañi wesa femkeel mew. 20Fey Erode tañi wiñorakiduamtuafel, doy amulkünuy ñi wesa femün, fey werküy ñi püresukünungeael Juan ta karsel mew.\nJesus ta fawtisangey\n(Matew 3.13-17; Marku 1.9-11)\n21Fey Juan, petu fawtisafilu tati pu che, Jesus ka fawtisangey. Fey Jesus petu ngillatulu, wengatripay reke tati kallfü wenu. 22Feymew tati Lif Küme Püllü pengey ñi nagpan kisu mew kiñe palluma reke, feymew ka allküngey kiñe dungun wenu mapu, feypinagpalu: “Eymi ta iñche ñi sakin Fotüm, tañi fentren manelnieel.”\nJesucristo tañi kuyfi tuwünche\n23Fey Jesus nielu kiñe küla mari tripantu, fey llituy tañi wewpin küdaw. Jose ñi fotüm trokiniengekerkefuy.\nJose Eli em ñi fotüm ürkefel,\n24fey ka femngechi Matat em ñi fotüm ürkefel,\nka Levi em ñi fotüm ürkefel, ka Melki em ñi fotüm ürkefel,\nka Jana em ñi fotüm ürkefel, ka Jose em ñi fotüm ürkefel,\n25ka femngechi Matatias em ñi fotüm ürkefel, ka Amos em ñi fotüm ürkefel,\nka Naum em ñi fotüm ürkefel, ka Esli em ñi fotüm ürkefel,\nka Nagay em ñi fotüm ürkefel,\n26Mat em ñi fotüm ürkefel, ka Matatias em ñi fotüm ürkefel,\nSemey em ñi fotüm ürkefel, ka Jose em ñi fotüm ürkefel,\nka Juda em ñi fotüm ürkefel,\n27ka Joana em ñi fotüm ürkefel, ka Resa em ñi fotüm ürkefel,\nka Sorobabel em ñi fotüm ürkefel, ka Salatiel em ñi fotüm ürkefel,\nka Neri em ñi fotüm ürkefel,\n28ka femngechi Melki em ñi fotüm ürkefel,\nka Adi em ñi fotüm ürkefel, ka Kosam em ñi fotüm ürkefel,\nka Elmodam em ñi fotüm ürkefel, ka Er em ñi fotüm ürkefel,\n29Josue em ñi fotüm ürkefel, ka Elieser em ñi fotüm ürkefel,\nka Jorim em ñi fotüm ürkefel, ka Matat em ñi fotüm ürkefel,\n30ka Levi em ñi fotüm ürkefel, ka Simeon em ñi fotüm ürkefel,\nka Juda em ñi fotüm ürkefel, Jose em ñi fotüm, ka Jonam em ñi fotüm ürkefel,\nka Eliakim ñi fotüm ürkefel,\n31ka Melea em ñi fotüm ürkefel, ka Mena em ñi fotüm ürkefel,\nka Matata em ñi fotüm ürkefel, ka Natan em ñi fotüm ürkefel,\n32ka David em ñi fotüm ürkefel, ka Isay em ñi fotüm ürkefel,\nka Obed em ñi fotüm ürkefel, ka Boos em ñi fotüm ürkefel,\nka Salmon em ñi fotüm ürkefel, ka Nason em ñi fotüm ürkefel,\n33ka Aminadab em ñi fotüm ürkefel, ka Aram em ñi fotüm ürkefel,\nka Esrom em ñi fotüm ürkefel, ka Fares em ñi fotüm ürkefel,\n34ka femngechi Jakob em ñi fotüm ürkefel, ka Isaak em ñi fotüm ürkefel,\nka Abraam em ñi fotüm ürkefel, ka Tare em ñi fotüm ürkefel,\nka Nakor em ñi fotüm ürkefel,\n35ka femngechi Serug em ñi fotüm ürkefel, ka Ragaw em ñi fotüm ürkefel,\nka Peleg em ñi fotüm ürkefel, ka Eber em ñi fotüm ürkefel,\nka Sala em ñi fotüm ürkefel,\n36ka femngechi Kaynan em ñi fotüm ürkefel, ka Arfaksad em ñi fotüm ürkefel,\nka Sem em ñi fotüm ürkefel, ka Noe em ñi fotüm ürkefel,\nka Lamek em ñi fotüm ürkefel,\n37ka femngechi Matusalen em ñi fotüm ürkefel, ka Enok em ñi fotüm ürkefel,\nka Jared em ñi fotüm ürkefel, ka Mahalaleel em ñi fotüm ürkefel,\nka Kaynan em ñi fotüm ürkefel,\n38ka femngechi Enos em ñi fotüm ürkefel, ka Set em ñi fotüm ürkefel,\nka Adan em ñi fotüm ürkefel,\nka femngechi Ngünechen ñi Fotüm ürke.


Matew 25 ARNNT - “Fey tati pu che üngümkülelu Ngünechen - Bible Search\nMatew 24 Matew 26\nTati adkünu dungu mari üllchake domo mew\n1“Fey tati pu che üngümkülelu Ngünechen tañi longko ülmenkületuael kisu engün mew, fey ta femngechi adentuley tati mari üllchake domo reke, mangelkülelu ñi amuael kiñe mafün mew. Kake kiñeke nüniey engün tañi pelontuwe üykelu ta aseyte mew, fey tripay engün tañi llowmeafiel tati nofio. 2Kechu tati üllchake domo pepikawkülerkelay, fey ka kechu küme pepikawkülerkey aseyte mew tañi pelontuwengealu. 3Tati pepikawkülenolu yeniey engün tañi pelontuwe, welu yelay ta aseyte engün tañi ka wiñome apoltuafiel. 4Fey tati küme pepikawkülelu yeniey engün tañi pelontuwe ka kiñe fotilla aseyte, tunte dew yeniefuy engün rume tañi pelontuwe mew. 5Fey tati nofio am pürüm akunolu, kom küpa umawtuy engün, feymew umawnagi engün.\n6“Epe rangi punlu, allküngey ñi wirarün: ‘¡Dew küpaley tati nofio! ¡Tripamün tamün llowafiel!’ 7Fey kom tati üllchake domo witrafemi engün, fey eluwi tañi üyümael engün tañi pelontuwe. 8Feymew tati kechu pepikawkülenolu ñi nieael aseyte feypifi engün tati kechu pepikawkülelu: ‘Pichikelmuiñ eymün tamün nieelchi aseyte. Iñchiñ taiñ pelontuwe chongmekey.’ 9Welu tati pepikawküleyechi pu üllchadomo llowdunguy engün: ‘Pilaiñ. Eluwliyiñ taiñ aseyte, müte pichileweafuy iñchiñngealu ka eymünngealu. Doy kümey tamün amuael chew tañi fendengekemum, fey ngillamün ta eymünngealu.’ 10Welu petu amulelu tiyechi kechu üllchake domo tañi ngillameael aseyte, fey akuy tati nofio. Feymew tati pepikawküleyelu konpuy ta kisu engün tati mafün mew, fey rakümkünungey tati wülngiñ.\n11“Feymew wüla akutulu tati kakelu üllchake domo, feypi engün: ‘¡Ñidol, Ñidol, nülalmuiñ ta wülngiñ!’ 12Welu kisu ta llowdungufi: ‘Rüf dungu mew kimuwlaiñ tamün ineyngen.’ ”\n13Feymew amul feypi ta Jesus: “Eymün feley tamün trepewküleael reke, kimnolu am eymün tati antü ka ti ora no rume ñi wiñometuael tati Wentrukünuwpalu.+\nTati adkünu dungu pülata mew\n14“Ka femngechi Ngünechen tañi longko ülmenngen ta kiñe ülmen wentru reke feley tati epe puwkülelu tañi amutuael kangelu fütra trokiñ mapu mew. Fey mütrümi tañi kellunieyeetewchi pu kona ka feypifi tañi neosialaetew tañi pülata. 15Kiñe ta tüfey engün elufi kechu moneda rume falilu, kangelu elufi epu moneda, fey ka kiñe elufi kiñe moneda müten, kake kiñeke chumngechi tañi adümuwün engün. Feymew wüla tripay.\n16“Fey ti küdawfe llowlu kechu moneda, neosiay tati pülata mew, fey wewi ka kechu moneda. 17Ka femngechi femi tati llowlu epu moneda, fey wewi ka epu moneda. 18Welu tati llowlu kiñe moneda, fey amuy tañi rüngalafiel ñi pülata. 19Fey rupalu fentren tripantu, wiñotuy ta tiyechi pu kona tañi ülmen wentru, feymew eluwi tañi rakiael ka ñi wiñoleltuafiel ti pülata.\n20“Wünelu mew akuy tati llowlu ti kechu moneda, fey elutufi tati ülmen wentru ka kechu moneda tañi wewel feypilen mew: ‘Ñidol, eymi eluen kechu moneda. Fey tüfa tami nien ka kechu moneda tañi wewel.’ 21Tati ülmen wentru ta feypieyew: ‘Müna kümekünuymi. Eymi ta rume küme kona, fey rume küme puwtunngeymi. Dew am küme puwtulelu eymi pichin mew, doy fentren ta elfalkünuaeyu. Konpange. Kiñentrür nieayu ayüwün.’\n22“Feymew ka akuy tati kangelu kona ti llowlu epu moneda, ka feypi: ‘Ñidol, epu moneda eluen nga, fey tüfa tami nien ka epu moneda iñche tañi wewel.’ 23Tati ülmen ta feypieyew: ‘Rume kümey. Rume küme kona ta eymi ka külfün wentru ta eymi. Dew am küme femlu eymi pichin mew, doy alün pülata ta elfalkünuaeyu. Konpange ka kiñentrür nieayu ayüwün.’\n24“Welu akulu tati kona ti llowlu kiñe moneda, feypifi tañi ülmen: ‘Ñidol, iñche ñi rakiduam mew femngentun eymi tami yafü piwke wentrungen. Kosechakeymi chew tami ngannoel mew ka ñimitukeymi chew tami widpünoel mew. 25Feymew llükan, fey amun tañi rüngalafiel tami pülata kiñe lolo mew. Welu tüfa tami pülata.’\n26“Fey llowdungueyew tati ülmen wentru: ‘Eymi ta wesa chofü küdawfe. Fey femngechi rakiduamürkelu am eymi iñche tañi yafü piwkengen ka tañi kosechaken chew tañi ngannoel mew ka ñi nentuken chew tañi küdawnoel mew, 27¿chumngelu am elelmelaen tañi pülata banku mew? Fey iñche, akutuli, llowpatuafun tañi pülata banku mew ka tañi pichike wewel kütu.’ 28Ka feypiyefi ti müleyelu tüfey mew: ‘Müntuñmafimün tañi kiñe moneda, fey elufimün tati nielu mari moneda. 29Tati küme küdawyefilu tañi nieel, doy elungeay, fey doy alün nieay, welu tati küme küdawyenolu tañi nieel, tañi pichi nieel kütu ta müntuñmangetuay. 30Fey tüfachi ngenokim küdawfe, wekun entufimün dumiñ mew, chew tañi ngümayam ka kütrüram tañi foro.’\nÑi ramtukadungungeael kom chüf mapu mülechi pu che\n31“Feychi wiñometule tati Wentrukünuwpalu, walloñmanieaeyew ta pelon ka kom tañi pu werken püllü, fey anüay tañi afmafalchi ülmen mülewe mew. 32Kom chüf mapu mülechi pu che ta trawüluway kisu tañi adkiñ mew, fey püntünentuafi kiñeke che ti kakelu mew, chumngechi tati ufisakamañ püntünentukefi ta ufisa tati pu kapüra mew. 33Tati pu ufisa tañi man püle elkünuafi, fey tati pu kapüra tañi wele püle.\n34“Fey tati longko ülmen feypiafi tati müleyelu tañi man püle: ‘Küpamün ta eymün, tüfey tañi Chaw ñi füreneyeetew. Llowaymün tati ülmen mülewe pepikalelu llituka mew müten eymünngealu, feychi Ngünechen dewmafilu tüfachi mapu. 35Feychi ngüñülu iñche, eymün elumun ta iyael. Ka femngechi wüywülu iñche, elumun ko ñi pütokoael. Ka penolu ñi umañtuam ta iñche, elumun ñi umañtuael tamün ruka mew. 36Nienolu takuwün iñche, fey eymün elumun. Kutrankülelu iñche, ka witrankontumumen. Karsel mew mülelu iñche, ka küpaymün tamün pemupayafiel.’\n37“Feymew tati pu nor piwkengelu ramtuaeyew engün: ‘¿Ñidol, chumül am pewkeyiñ tami ngüñüyawün, fey eluwiyiñ ta iyael? ¿Kam chumül am pewkeyiñ tami wüywüyawün, fey ka eluwiyiñ ko tami pütokoael? 38¿Kam chumül anta pewkeyiñ tami nienon tami umañtuam, ka eluwiyiñ tami umañtuael, ka tami nienon takuwün ka eluwiyiñ? 39¿Ka chumül anta kutrankülekeymi kam karsel mew püresulekeymi, ka amuiñ tami pewmeafiel?’ 40Fey tati longko ülmen ta llowdunguay: ‘Rüf dungu ta feypiwayiñ kom tamün femel kiñeke tüfa engün mew iñche tañi pu peñi doy duamlu ñi kellungeael, iñche ta fürenemun.’\n41“Ka feymew müten tati longko ülmen feypiafi tati pu che müleyelu tañi wele püle: ‘Püntütripamün iñche mew, eymün tati müleyelu malisian dungu mew. Amumün chumkawnorume chongkenochi kütral mew pepikalelu ta weküfüngealu ka kisu ñi pu werken engün. 42Feychi ngüñülelu iñche, eymün elumulan iyael. Ka femngechi wüywülelu iñche, elumulan ko ñi pütokoael. 43Penolu iñche ñi umañtuam, ka elumulan tañi umañtuael tamün ruka mew. Nienolu takuwün iñche, eymün elumulan. Kutrankülelu iñche, ka mülelu karsel mew, witrankontumulan.’\n44“Feymew kisu engün ramtuaeyew: ‘Ñidol ¿chumül am pewkeyiñ tami ngüñülen kam tami wüywülen, kam tami pekenon tami umañtuam, kam tami nienon takuwün, kam tami kutranküleken, kam tami karsel mew müleken, fey kelluwlayiñ?’\n45“Fey tati longko ülmen llowdunguay: ‘Rüf dungu feypiwayiñ kom tamün femnofiel kiñeke tüfachi kuñifall pu che mew, iñche mew ta ka femmulan.’\n46“Fey engün tañi wele püle mülelu, amuay ti rumel kutrankawün mew, ka tati pu nor piwkengelu ti rumel mongen mew.”


INEY GEIÑ – INDH\nInicio > INEY GEIÑ\nTi INDH, fey ta kiñe txokiñ kishugenewkülelu ta ñi mogel che zugu yempüramkey fey ta llitugey ti Ley N° epu mari waranka meli pataka kechu mew (20.405) fey ta chi ley kellukey ti pegeluwam ka serfingeal ti mogel che kom ti pu che mogelelu tüfachi txokiñ mapu mew Chile pigechi, fey ta txipayelu ti norümwe mew constitución pigelu, kafey txipayelu ta txawun kake mapu egün fey ti yempüramkelu ti Chile txokiñ mapu mew, ka femgechi may ta fey ti zugu txipayelelu mogel che zugu mew fey peniegelu txokiñ kake mapu mew.\nTüfachi zugu INDH kay ta münchelelay ti poder ejecutivo mew, legislativo mew, kam judicial mew, kellugekey ta kullin kam rang mew, welu kishu günewunküley ga ti.\nChumgechi ta azkünuley ti tüfachi txokiñ\nTüfachi txokiñ mew fey ta azküniegey ti kiñel gülamtuwepeyüm fey ta wenuntukukey ti zoy fütxake zugu. Fey ta chi gülamtuwepeyüm ta niey mari kiñe che ñi küme azkünoniefilu ti, fey egün g ata alün zugu ta kimniey egün ti mogel che zugu mew, fey mew ta üytügekey kayu txipantu ñi txokiñtxipantu mew. Fey ti pu che kishu egün ta elkünupürakey egün kiñe ñizol küleal ta che, fey ti üytügepel niey ta küme yempüramtuniegeafiel ti zugu, ñi azkünumom, fey wüneleal kafey.\nFey ta ñi küme azümkünuael ti pu che konlelu ti gülamptuwepeyüm fey femgechi ta kintugekey ñi az ñi üytügeal chi:\nEpu gülamtufe fey ta üytükefi ti fütxa ñizolkülechi ti che (presidente) fey egu ta fill lof mapu müley ñi müleal ñi tuwun.\nEpu gülamtufe üytükefi egün pu senadores.\nEpu gülamtufe üytükefi egün pu diputados.\nKiñe gülamtufe üytükefi egün pu ñizolkülechi che Facultades de Derecho pu chillkatuwe ruka fey ta ragiñkonlelu ti Consejo de rectores ka pu kishugünewlelu pu chillkatuwe ruka.\nMeli gülamtufe ta üytükegekey ti chem ñi pilen ti estatuto mew, ka femgechi ka ta üytügekey pu txokiñ che fey ta nügkülelu ga ti iñkawun ka pegeluwun zugu ti mogel che zugu mew, fey egün nielu ti personalidad Juridica pigechi papeltun, wirinkülelu ti papeltun niepechi ti instituto mew.\nGülamtuwe consultivo nacional pigechi\nTi gülamtuwe consultivo nacional fey ta kiñe txokiñ gey fey egün kellukey egün ti Consejo INDH pigelu, zuamnieyelu ta itxokom zugu fey ta kimnielu egün, fey ñi küme inatuzuguyegeal ti zuam. Fey tac hi zugu mew ta konküley egün txokiñche ka pu kimche fey ta nentukey egün ti pegeleuwun ka iñkawun zugu ti mogel che mew ka itxokom zugu kishugünewun zugu ñi küme felerpuael ta che.\nMüley kiñe Reglamento interno, fey ta azümfi egün ti epugel külachi (2/3) ti gülamtuwe mew, fey ta feypiley ñi chumgechi ta nentugekel ta zuam zugu fey ka chumgechi may ta azkünugekel tüfachi fütxa kellun zugu.


Wün zapin - JUNAEB\tJUNAEB\nHome » Wün zapin\nTüfachi programa nentukey ta zungu chumngechi tañi kellungeal pu püchike che, nielu kutxan tañí wün mew, fey mew müleafuy liftun, pu chillkatufe mülelu ta Pre-Kinder mew, ka Octavo Básico mew puwi.\nFeyti chi promoción pingechi txoytun küzaw, wülkey ta kimeltun tañi küme feleal ta foro, kümeke iyael tañi tukungeal ta wün mew, feymew, puwülngekey ta pu chillkatuwe municipales mew ka chillkatuwe particulares subvencionadas mew, waria mew, ka lof mew.\nKom feyti chi atención nentungekey fey ti chi pu Módulos Dentales mew, fijos ka móviles mülekelu fillke comuna mew tüfachi país mew, feyta mew kellungekey ta pu chillkatufe tuchi tañi zuamniel chi kellu mew, konkülelu feyti chi módulo mew.\nTañi küme kimael tañi chem kutxan ñi niel pu püchike che, ngünezuamngekey chem iyael tañi elungeken feyti chi mapu mew, chew püle mülenon mew ta ko, lof mew, fey engün, nienolu ta agua potable fluorurada, ka tati leche fluorurada mew, wülkelu ta JUNAEB ta desayuno mew (kom tüfachi pu regiones mew IV, V, VI, VII, VIII, IX, XIV, X, XII, XII ka tati Metropolitana), ka tati pu Módulos Dentales mew, feymew tukulelngekey ta sellantes ka tati flúor tópico (barniz y gel).\n¿Iney engün ta llowafilu tüfachi kellun?\n– Wülngekey ta atención pu Módulos Dentales mew, pu püchike che, püchike malen, püchike wentxu, puwülnielu ta meli txipantü ka puwülnielu mari meli txipantü (Pre- Kinder ka 8º Básico) kom pu chillkatuwe ruka koneltulelu ta tüfachi pu Módulos Dentales mew.\n– Programa PAE Fluorurado pingelu (leche fluorurada): llitulu ta primero básico mew, fey wechuy ta 8º básico mew, kom tati nienolu ta agua potable fluorurada, ka tati leche fluorurada mew, wülngekelu ta desayuno mew, kom tüfachi pu (regiones mew IV, V, VI, VII, VIII, IX, XIV, X, XII, XII ka tati Metropolitana).\n¿Chumngechi zullingekey tati pu comuna nieal ta pu Módulo Dental?\nTañi zullingeal kom pu comuna ñi nieal ta pu Módulos Dentales, fey engün konkey engün kiñe proyecto mew, fey kiñe concurso mew Programa de Salud Bucal pingelu. Fey, zoyümnegekey tati pu comuna zoy nielu ta fey ti chi kutxan, ka zoy nieukülenolu, rakingekey tunten ta konkülelu ta Chile Solidario pingechi programa mew, zoy püramnielu tañi índice de vulnerabilidad ka, ka tati küzawmekenole tati Programa de Salud Bucal pingelu JUNAEB mew, ka femngechi kimngekey tañi chumlen ñi infraestructura, tunten che tañi niel kelluntukual, ka tañi tunten mew ñi kelluntukual ta küzaw mew, ran zungu. Fey txipantü 2009 mew zewmangey kiñe convenio MINEDUC ka MINSAL engu, feychi txipantü mew zullingey ta aylla mari meli comunas, chew tañi konael tüfachi kelluntukun mew pu püchike che mew.


Inicio > Gülamtuwe INDH > Consuelo Contreras Largo\nKüzawfe zomo kellukelu ta che ñi zuamuwün fey ti Universidad de Chile chi chillkatuwe mew, niey alün kimün tüfachi zugu Mogel che egu pichikeche zugu mew. Nierkey kafey fentxen txipantu ñi küzawun mew tüfachi zugu mew, nentunierkey wera chillkatun tati, kafey ka femgecgi may ta inatuzugukey ñi zoy kimnieal ta zugu políticas públicas de niñez y adolescencia pigechi zugu. Ti waranka aylla pataka aylla mari txipantu mew nentuy kiñe txokiñ Corporacion Opcion pigechi, fey mew ta ñizolkülerkefuy fey mew txipay tachi ñizolkülen mew mari kechu konchi diciembre fey ti epu waranka mari pura chi txipantu mew, fey ta llituy ka zugu, ñizolküleal ti Instituto mew.\nKüzawi kafey ti pegeluwam ka inkanieafiel ti mogel che fey ti pu pichike che, pichike wentxu ka pichike zomo ka pu wechekeche fey ta chi txokiñ mapu ka femgechi ka txokiñ mapu mew. Azelkachefe gerkey kafey ti Sudamérica de la Marcha Global fey ti inkayekelu pu pichike che ñi küzawnoam, ka femgechi may ta wenuntuy fillke inatuzugu fey ti Convencion pu pichike che ñi mogel zugu pigechi ka chumgechi ta küzawniegeafuy ti pu Estados mew.\nLlowi ta gülamtufe reke fey ti Instituto Nacional de DD.HH, pu txokiñ che mew küzawkelu tüfachi zugu mew fey egün üytüfigün, llowi ti zugu epu waranka mari küla txipantu mew, fey wechurpuay ta epu waranka mari aylla txipantu mew, inagechi may ta ka zakiñgey ti epu konchi julio chi küyen mew ti epu waranka mari aylla txipantu mew fey ñi puwal ti epu konchi julio küyen mew amulele ta epu waranka epu mari kechu txipantu mew.


Ngünechen ñi Küme Dungu Romanu 8\n1 Fey ta famngechi, tati pu che kiñewkülelu Cristo Jesus mew, kondenalelay, tati femkenolu tati yafkafe che ñi ayütukeelchi dungu, welu may femkelu tati Lif Küme Püllü ñi ayükeelchi dungu.* Kiñeke kuyfi wirin mew ngelay: “tati femkenolu tati yafkafeche ñi ayütukeelchi dungu, welu may femkelu tati Lif Küme Püllü ñi ayükeelchi dungu”. 2 Tati Lif Küme Püllü tañi pepiluwün am wülkelu mongen ta Cristo Jesus mew, montuleiñmew tati yafkan tañi pepiluwün mew ka tati lan dungu mew. 3 Moyse tañi ley dungu pepi wiñoduamel-lafi ta che tañi yafkan mew, welu Ngünechen werküy kisu tañi Fotüm kiñe yafkafe che reke tañi chalintukuafiel ñi langümngeael femngechi tañi wiñoduamafiel ta che ñi yafkan mew. Fey famngechi tañi kondenangeael ti yafkan mülelu tati yafkafe che mew. 4 Femngechi femi ta Ngünechen tañi pepi mupituael itrokom iñchiñ mew chumngechi tañi werkülen tati ley dungu, fey iñchiñ ta mongelewelaiñ tati yafkafe che tañi wimtun dungu mew, welu may chumngechi ñi ayülen tati Lif Küme Püllü.\n5 Tati pu che inanielu tati yafkafe che tañi wimtun dungu, rakiduamkülekey engün tüfachi mapu tuwünngechi wesake illutun dungu mew müten, welu tati mongelelu chumngechi tañi ayüken ka ñi feypilen tati Lif Küme Püllü, rakiduamkülekey engün tati Küme Püllü tañi ayütukeelchi dungu mew. 6 Fey rakiduamyengeyüm yafkafe che ñi illutukeelchi wesake dungu mew, fey yekefi ta che ta lan dungu mew, welu rakiduamyengeyüm tati Lif Küme Püllü tañi ayütukeelchi dungu mew, yekefi ta che mongen mew ka küme tüngün mew. 7 Welu tati pu che rakiduamyeniefilu tati re wesake illutun dungu, fey kayñeyefi ta Ngünechen, pikenolu engün am ka pepi müngeltukelafi rume ta Moyse ñi ley dungu. 8 Feymew tati pu che ngünenieetew tati wesake illutun, tutekelafi engün ta Ngünechen.\n9 Welu eymün ngünenielaeymünmew tati yafkafe che ñi illutukeelchi wesake wimtun, welu may, ti Lif Küme Püllü ñi ayükeel. Rüf mew mülele Ngünechen ñi Lif Küme Püllü ta eymün mew, kisu ngünenieeymünmew. Fey tati nienolu Cristo tañi Lif Küme Püllü, konpalelay ta Cristo mew. 10 Welu Cristo ta mülele eymün mew, tamün piwke ta mongeley, Ngünechen am montuletew ta eymün yafkan mew, tunte tati kuerpu felele rume tañi layael tati yafkan tañi duam. 11 Fey Ngünechen ñi Lif Küme Püllü, tati wiñomongeltufilu ta Cristo, mülele ta eymün mew, fey kisu, wiñomongeltufilu ta Cristo, elutuaeymünmew we mongen tamün afaelchi kuerpu mew, Ngünechen tañi Lif Küme Püllü am mülelu ta eymün mew.\n12 Feymew llemay, pu peñi ka lamngen, iñchiñ müley taiñ mongeleael chumngechi ayükey Ngünechen tañi Lif Küme Püllü. Fey ngelay taiñ mongeleael chumngechi mongen ayükey ñi nieael tati yafkafe pu che. 13 Fey mongelelmün ta eymün chumngechi ayükey tati yafkafe pu che, layaymün, welu tati Lif Küme Püllü ñi pepiluwün mew langümfilmün reke tati yafkafe che ñi wesake illutun, nieaymün ta mongen.\n14 Kom tati ngünenieetew Ngünechen tañi Lif Küme Püllü, fey engün ta Ngünechen ñi yallngetuy. 15 Fey eymün ta llowlaymün kiñe püllü püresukona reke tamün nieaetew femngechi tamün wiñome llükaletuael, welu may llowimün tati Lif Küme Püllü Ngünechen tamün nietuaetew kisu ñi yall reke. Fey tüfachi Lif Küme Püllü mew llellipukefiyiñ ta Ngünechen, feypilen mew: “¡Iñche ñi Chaw!” 16 Ka femngechi tüfachi Lif Küme Püllü kimelmakeeiñmew taiñ püllü rüf mew Ngünechen taiñ nietuetew kisu ñi yall reke. 17 Fey kisu am yallyetuetew ta iñchiñ, feymew ka femngechi koneltuleiñ Ngünechen tañi tukulpakünulelfielchi dungu ta Cristo mew, fey koneltuaiñ kutrankawliyiñ rume ta Cristo iñchiñ, fey kangelu mongen mew taiñ mületuael kisu iñchiñ, Cristo ñi fütra küme pepiluwün mew.\n18 Küme kimnien ti kutrankawün mülelu ta tüfachi mapu mew chem pifal-lay rume trürümngele tati fütra püramyefal pepiluwün taiñ peael ta amulerpuachi tripantu mew. 19 Kom dewmaelchi chemkün ka tati nielu mongen üngümküley rume ngenoafeluwün mew tañi peafiel feychi antü ta Ngünechen ñi pu yall ñi peael tüfachi fütra püramyefal pepiluwün. 20 Kom tati dewmael elngey tañi aftuael, kisu ngünewün ta felelay, welu may tañi femngechi adkünungen mew. Fey üngümküley 21 tañi lifrenentungetuael kiñe püresu reke tati wesa felen mew, tañi llowngeael tati fütra küme felen ñi nietuael ta Ngünechen tañi pu yall.\n22 Kimnieiñ ta fantepu mew itrofill chemkün nielu mongen ta etüngküley ka kutrankawküley kiñe püñeñachi domo reke. 23 Kisu engün müten ta kutrankawkülelay, iñchiñ ka femngechi feleiñ, iñchiñ am wüne elungelu tati Lif Küme Püllü femngechi taiñ llowael küme felen. Rume kutrankawküleiñ ka üngümnieiñ tati antü taiñ llowngeael Ngünechen ñi pu yall reke, femngechi ta Ngünechen lifrekünuñmatuaeiñmew taiñ kuerpu. 24 Fey ta dew montulngeiñ, welu feley taiñ maneluwküleael. Fey dew llowliyiñ taiñ üngümkeel, doy maneluwkülewelaiñ, fey tati dew llowel ngelay ñi üngümngeael. 25 Welu petu llownoliyiñ taiñ üngümnieel, feley taiñ manelnieafiel ta Ngünechen ñi mupituael tañi eldungukünuel.\n26 Ka femngechi, maneluwküleiñ tati Lif Küme Püllü taiñ kellukeetew taiñ pepilkenoelchi dungu mew, kim llellipunolu am iñchiñ chumngechi taiñ doy küme ngillatuafel. Welu kisu tati Lif Küme Püllü etüngün mew reke llellipukefi ta Ngünechen iñchiñ mew, fey tüfachi dungu ta pepi feypingelayafuy ta dungun mew. 27 Fey Ngünechen, tati ngüneduamkefilu ta kom piwke, kimniey chem dungu ñi ayünieel tati Lif Küme Püllü, tati Lif Küme Püllü am llellipukelu Ngünechen ñi ayükeelchi dungu tañi pu ngenngeelchi pu che mew.\n28 Kimnieiñ Ngünechen tañi pepikanien kom dungu tañi kümelkayafiel tüfeychi pu che tañi piwkeyekeetew ka ñi poyekeetew, tüfeychi pu che tañi mütrümyeel chumngechi kisu tañi adkünufiel. 29 Tüfeychi pu che ta Ngünechen wünelu mew ñi dulliel, llituka mew müten dullifi kisu engün ñi nieael küme mongen Cristo reke, femngechi kisu tañi Fotüm ñi wünenküleael itrokom che mew. 30 Fey Ngünechen tañi wüne dulliyeel llituka mew, ka femngechi mütrümfi ñi mangelafiel, fey ñi lifrekünutuafiel ta yafkan mew, ka adkünuy taiñ koneltuael kisu tañi fütra küme felen mew kiñentrür kisu tañi Fotüm Jesucristo iñchiñ.\n31 ¿Ka chem feypiaiñ am? Fey Ngünechen mülele iñchiñ mew, ¿fey iney am kayñetuaeiñmew? 32 Ngünechen ta wültukuy kisu tañi kiñen Fotüm ñi layael itrokom iñchiñ mew fey ñi epu rakiduamnon rume, fey ¿chumngelu am elulayaeiñmew, kiñentrür kisu tañi Fotüm iñchiñ, itrokom küme felen? 33 Ngünechen ta lifrenentukefi ta che yafkan mew, fey ¿iney anta dalluntukuafuy Ngünechen tañi dullielchi pu che? 34 Cristo Jesus tati lalu, ka doyelchi may, tati wiñomongetulu ka mülelu Ngünechen tañi man kuwü püle ka llellipulelu ta iñchiñ mew, fey ¿iney anta eluway tañi kondenayafiel Ngünechen tañi dullielchi pu che? 35 ¿Iney anta famentuaeiñmew ta Cristo tañi piwkeyechen mew? ¿Tati kutrankawün, kam tati wesa üllüfün, kam ti üdengen, kam ti ngüñün, kam tati duamtuel ti takuwün, kam tati kuñiwünngechi dungu, kam tati lan dungu? 36 Chumngechi feypiley tati Wirin Chillka:\nUfisa trokingekeiñ tati yengelu ñi langümngeael.”† Salmo 44.22.\n37 Welu kom tüfachi dungu mew wewtripalekeiñ Cristo tañi duam, tüfey taiñ piwkeyeetew.\n38 Rüf mew maneluwkülen chem no rume taiñ famentunoaetew Ngünechen tañi piwkeyechen mew: tati lan no rume, tati mongen no rume, tati pu werken püllü no rume, tati pu pepiluwünngelu ka ti ngüneluwünngechi püllü no rume, tati fewla mülelu no rume, ka müleachi dungu no rume, 39 tati fentre püralu no rume, ka tati rume alü konlu no rume, ka chem no rume Ngünechen tañi dewmael. ¡Ngelay chem rume taiñ püntünentuaetew Ngünechen tañi piwkeyechen mew, tati pengelel ta Cristo Jesus mew iñchiñ taiñ Ñidol!\n*8:1 Kiñeke kuyfi wirin mew ngelay: “tati femkenolu tati yafkafeche ñi ayütukeelchi dungu, welu may femkelu tati Lif Küme Püllü ñi ayükeelchi dungu”.\n†8:36 Salmo 44.22.


Inicio > Gülamtuwepeyüm Zugu > Fabiola Letelier del Solar\nFabiola Letelier Del Solar llegüy Temuko mapu, mari regle antü julio küyen mew kiñe waranka aylla pataka epu mari aylla txipantü mew, ragiñ yall gerkey , pichi zomogelu günezuamfi pu fillalechi che mülelu ñi mapu mew chew ñi llegün, fey mew inatuy fey ta chi zugu txemlu fey mew chillkatuy Derecho zugu chillkatuwe mew Universidad de Chile pigelu chew wechurpuy kiñe waranka aylla pataka kayu mari küla fey ti chi txipantü .\nFey mew koneltuwi fey ta chi kelluntukun che ñi azmogen mew , fey mew kiñe waranka ailla pataka regle mari meli txipantü mew koneltuy epu txipantü llowkelu zugu fey chi delegación chilena a la Conferencia de Naciones Unidas sobre Comercio y Desarrollo en el Tercer mundo pigechi txokinche mew. Ka fey chi txipantü mew ka koneltuwi ka kayu abogado egu ñi yenieael kiñe equipo jurídico fey ti txoy Comité Pro Paz pigelu, inagechi Fabiola yenierpuy fey ti chi küzaw Vicaría de la solidaridad pigechi txokinche mew fey wechuy kiñe waranka aylla pataka pura mari txipantü mew.\nWe konkülechi txipantu pura mari koneltuy fey chi txokinche Comité de Defensa de los Derechos del Pueblo (CODEPU) pigelu chew wünenkülekey fey wechuy kiñe waranka aylla pataka aylla mari pura txipantü.\nKa kiñe waranka aylla pataka pura mari txipantü mew zulligey reke fey ti txokinche mew Asociación Latín Americana de Derechos Humanos pigelu.\nKa femechi fey mew konletuwi fey ti txokinche Asociación Americana de Jurista pigelu.\nKizu ñi zugu mew nentuy fey ti Corte Penal Internacional pigelu ka kellufi ti Juez español, Baltazar Garzón pigelu Augusto Pinochet ñi zuam mew.\nFey chi zugu mew wenuntuniekenmew che ñi az mogen fey ti Consejo Instituto Nacional de Derechos Humano pigelu elufi kiñe poyen zugu Premio Nacional de derechos Humanos pigey fey elugey Fabiola Letelier


Ngünechen ñi Küme Dungu Matew 1\nMatew tañi wirielchi küme dungu\nKiñe tati mari epu disipulu Matew pingelu, ka Levi pingekelu, wirifi tüfachi lifru. Petu ñi miyawnon Jesus engu, Matew küdawkefuy ñi kofrayael ta impuestu tati pu romachengealu, tüfa engün am gobernanielu ti pu judiu ñi mapu. Feychi “inaen” pietew ta Jesus, Matew elkünuy ñi küdaw, fey inafi ta Jesus. Matew küme kimürkey ñi chumün ta Jesus, rume fentreñma miyawürkelu am Jesus engu. Fey dew püratulu Jesus wenu mapu, Matew wirifi tüfachi lifru.\nTati Kuyfi Chillka mew wirikonküley fentren dungu chumngechi ñi akuael tati pu judiu ñi üngümnieelchi Mesia, welu fentren pu judiu feyentulafi ta Jesus ñi Mesiangen. Feymew Matew wirifi tüfachi lifru tañi kimelafiel tati pu judiu Jesus mew ñi mupin kom tüfeychi dungu wirikonkülelu Kuyfi Chillka mew.\n1 Tüfa Jesucristo tañi kuyfike tuwün pu che em, David em ka Abraam em tañi pu yomel ürke:\n2 Abraam em yallfi ta Isaak,\n3 Juda em Tamar mew yallfi ta Fares ka Sara.\n4 Aram em yallfi ta Aminadab,\n5 Salmon em ta Raab mew yallfi ta Boos,\n6 Isay em yallfi tati longko ülmen David.\n7 Salomon em yallfi ta Roboam,\n8 Asa em yallfi ta Josafat,\n9 Usia em yallfi ta Jotam,\n10 Esekias em yallfi ta Manase,\n11 Josia em yallfi ta Jekonia ka tañi pu peñi, feychi tripantu mew püresukonayengelu tati pu israelche Babilonia trokiñ mapu mew.\n12 Dew rupalu ti tripantu ñi püresukonalepun engün,\n13 Sorobabel em yallfi ta Abiud,\n14 Asor em yallfi ta Sadok,\n15 Eliud em yallfi ta Eleasar,\n16 Jakob em yallfi ta Jose, Maria tañi füta,\n17 Femngechi ta kom tati mülekechi pu che, llitulu ta Abraam mew ka David mew, fentepulu mari meli tuwünche em ürke: llitulu ta David mew ka tunteñma ñi püresukonalepun ti pu israelche ta Babilonia trokiñ mapu mew ka femngechi rupay ta mari meli tuwünche. Ka femngechi mari meli tuwünche ta rupay dew lifreletulu engün tañi püresuyengefel tati israelche Babilonia trokiñ mapu mew ka puwi mari meli tuwünche feychi choyüngelu ta Jesus tati Cristo.\n18 Fey famngechi choyüngey ta Jesucristo: Maria, Jesus tañi ñuke, Jose engu dew eludunguniewürkey tañi kureyewael,* Maria, Jesus tañi ñuke, Jose engu dew eludunguniewürkey tañi kureyewael: epu che eludunguwiyüm ñi kureyewael feley ñi mupituael tañi eludunguel engu, fey ngelay tañi wüdatuael engu. welu petu tañi kureyewnon engu, Maria kimuwi tañi niepüñeñkülen tati Lif Küme Püllü tañi pepiluwün mew. 19 Fey Jose, Maria tañi fütayeaelchi wentru kiñe rume nor piwke wentrurke, fey ayülay tañi yewelkayafiel ta Maria, feymew rakiduami tañi ellka elkünutuafiel. 20 Fey Jose dew rakiduamlu tañi femngechi femael, feymew Ñidol tañi kiñe werken püllü pewfaluweyew ta pewma mew, ka feypieyew: “Jose, David tañi yomelche, ngünewkilnge tami kureyeafiel ta Maria, tati Lif Küme Püllü ñi pepiluwün mew nieay tañi püñeñ. 21 Maria ta nieay kiñe wentru püñeñ, fey Jesus† Ebrewdungun mew ti üy Jesus “montulkey” kam “ñidol ta Montulchefe” pin ürke. pintukulelafimi tañi üy. Famngechi feypingeay kisu am montulafilu tañi trokiñche ñi yafkan mew.”\n22 Kom tüfachi dungu ta femngechi feley tañi mupiael kom tañi feypikünuel ta Ñidol ñi pu pelon wentru mew:\n23 “Niepüñeñay ta kiñe üllchadomo petu fütangenolu, fey nieay ta kiñe wentru püñeñ.\nEmanuel pintukulelngeay tañi üy” (tüfa ta feypin ürke: “Ngünechen müley ta iñchiñ mew”).‡ Isaia 7.14 LXX; Isaia 8.8, 10 LXX.\n24 Feymew Jose trepelu tañi pewma mew, kom femi chumngechi tañi feypietew tati werken püllü, fey kureyefi ta Maria. 25 Welu kurewen reke kudulay engu dew nielu wüla ñi wünen§ Kiñeke kuyfi wirin mew ngelay: “wünen”. püñeñ ta Maria, fey Jose, Jesus pintukulelfi ti pichiche ñi üy.\n*1:18 Maria, Jesus tañi ñuke, Jose engu dew eludunguniewürkey tañi kureyewael: epu che eludunguwiyüm ñi kureyewael feley ñi mupituael tañi eludunguel engu, fey ngelay tañi wüdatuael engu.\n†1:21 Ebrewdungun mew ti üy Jesus “montulkey” kam “ñidol ta Montulchefe” pin ürke.\n‡1:23 Isaia 7.14 LXX; Isaia 8.8, 10 LXX.\n§1:25 Kiñeke kuyfi wirin mew ngelay: “wünen”.


Luka 4 ARNNT - Jesus ngünenieetew ti Lif Küme Püllü, - Bible Search\nJesus ta kintukaduamngey\n(Matew 4.1-11; Marku 1.12-13)\n1Jesus ngünenieetew ti Lif Küme Püllü, wiñopay ti Jordan lewfü mew, fey Ngünechen ñi Lif Küme Püllü ñi pepiluwün mew puwi ti uwe mapu mew. 2Üyew mülepuy meli mari antü, fey ti weküfü kintukaduameyew. Chem iyael rume irkelay feychi rupayechi antü mew, fey rupalu ti meli mari antü wüla, fey ngüñüy. 3Feymew ti weküfü feypieyew:\n—Eymi ta Ngünechen ñi Fotüm, fey feypifinge may ti kura ñi kofkewtuael.\n4Fey Jesus llowdungufi ti weküfü:\n—Ti Wirin Chillka ta feypiley: ‘Re kofke mew müten ta mongeluwkelay ta che,+ welu ka femngechi mongeleay Ngünechen ñi dungu mew.’+\n5Feymew ti weküfü kiñe lelen mew doy alü püralu mew puwüleyew. Fey pengeleleyew kom ti trokiñke mapu müleyelu kom chüf mapu mew, 6fey feypieyew:\n—Iñche eluaeyu kom tüfachi pepiluwün ka femngechi tati fentren chemkün ñi nieel ti trokiñke mapu. Iñche kom elungen tati, feymew eluafiñ iney rume iñche tañi ayüel. 7Eymi kiñewülmi iñche mew ka püramyeeli ngillatun mew, kom chüf mapu eymingeay.\n8Fey Jesus llowdungufi ti weküfü:\n—Ti Wirin Chillka mew ta feypiley: ‘Püramyeafimi ngillatun mew ka poyeafimi tami Ñidol Ngünechen müten.’+\n9Feymew ti weküfü ka yeeyew ta Jerusalen waria mew, fey pürampueyew ti doy alü püralechi wechuñ ngillatuwe ruka mew, fey fepieyew:\n—Eymi ta Ngünechen ñi Fotüm, fey ütrüfnagümuwnge ta nageltu, 10Wirin Chillka mew am feypilelu: ‘Ngünechen werküay tañi werken püllü tami montulaetew. 11Witrañpüramtuaeymew ñi kuwü mew tami allfüpunoael ti kura mew.’+\n12Fey Jesus llowdungufi ti weküfü:\n—Ka feypiley ta Wirin Chillka: ‘Kintukaduamkefilnge ta Ñidol Ngünechen.’+\n13Feymew ti weküfü, pewenolu ñi chumael ka chumngechi ñi kintukaduamafiel ta Jesus, püntütripatuy ta kisu mew kiñe mufün antü.\n(Matew 4.12-17; Marku 1.14-15)\n14Fey Jesus wiñotuy ta Galilea fey ti Lif Küme Püllü ñi pepiluwün mew. Re kisu mew müten nütramkaletuy ti pu che wall püle müleyechi trokiñ mapu mew. 15Kimeltuyawi kom püle chew ñi mülemum ta sinagoga,+ fey kom ti pu che rume sakieyew.\nDuamkünungelay ta Jesus Nasaret waria mew\n(Matew 13.53-58; Marku 6.1-6)\n16Fey Jesus mülepuy ta Nasaret, tañi trempüramelchi waria mew. Fey ti ürkütun antü mew konpuy tati sinagoga mew femngechi wimtulerkelu am, feymew witray tañi chillkatuafiel tati Wirin Chillka. 17Fey elungey ñi chillkatuafiel Isaia ñi wirielchi dungu. Fey nülaentufilu, chillkatufi chew tañi wirintukulemum tüfachi dungun:\n18“Ñidol tañi Lif Küme Püllü müley iñche mew.\nKisu ta dullienew tañi wewpilelafiel tati we kimelün dungu tati pu ñom piwkengelu.\nKa femngechi werküenew tañi kimelafiel tati pu püresulelu reke tañi yafkan mew\nka ñi eluafiel pelon tati trawmangelu ka ñi montulpayafiel ti kutrankawünngechi mongelelu.\n19Ka tañi kimelael tañi dew akun ñi kimelngeael Ñidol ñi küme dungu.”+\n20Feymew Jesus pürüm chümpokünutufi ti chillka ka nüfüleltufi ti kellulelu sinagoga mew, fey anükünuwtuy. Feymew kom ti müleyelu tüfey mew lelinierkeeyew. 21Fey kisu llituy ñi dunguael feypilen mew:\n—Fachantü dew mupiy tüfachi wirin dungu eymün mew.\n22Kom ti pu che rume küme nütramyefi ta Jesus ka afmatuleweyngün ñi fente küme dungu ñi feypiel mew. Feymew welukonkechi ramtuwingün:\n—¿Tüfa no anta Jose tañi fotüm?\n23Fey Jesus llowdunguy:\n—Rüf dungu mew feypimuan tati: ‘Eymi lawentuchefe, kisu wüne lawentunge tami pu che.’ Ka femngechi may ta feypimuan: ‘Taiñ allküel tami chumün ta Kapernaum ka femnge eymi tami mapu mew.’ 24Fey amuley ñi feypilen:\n—Rüf dungu feypiwayiñ chem pelon wentru no rume, sakin chengekelay kisu ñi mapu mew. 25Rüf dungu mew mülefuy fentren pu lantu domo Israel mew, feychi mongelelu ti pelon wentru Elia. Feychi mew mawünlay küla tripantu ka kayu küyen, fey rume müley ta ngüñün kom ti trokiñ mapu mew. 26Fey Elia ta werküngelay ti pu lantu domo mülelu pu israelche mew, welu amuy ta Sarepta mülechi lantu domo mew, tüfa pülleley ta Sidon waria mew. 27Ka rume mülerkey ti lepra kutranngelu feychi mongelelu tati pelon wentru Elisew, fey kiñe no rume tremolngelay engün, welu tremolngey ta Naman müten, Siria tuwlu.\n28Femngechi feypingelu, kom tüfeychi pu che mülelu tati sinagoga mew rume lladküy engün. 29Feymew witrapüray engün ka wemünentufi engün ta Jesus feytichi waria mew, ka yefingün kiñe lilkülechi wingkul püle. Tüye mew ütrüfnagümafulu engün ta Jesus ti lilkülelu mew, 30welu Jesus katrürupay kisu engün ñi rangiñ mew, fey kañpüle amutuy.\nKiñe wentru konweküfülelu\n31Feymew Jesus amuy ta Kapernaum waria mew, tati mülelu ta Galilea. Tüfey mew kimeltumekefi ti pu che ti ürkütun antü mew. 32Feymew ti pu che rume afmatulewey tañi femngechi kimeltungen mew, ka fentren pepiluwün mew dungumekelu am.\n33Fey ti sinagoga mew mülerkey kiñe wentru kontunieetew weküfü. Tati weküfü, fey tüfa wirarüy fütra newentu:\n34—¡Elkünumuiñ! ¿Chumngelu anta wütumupaiñ ta iñchiñ, Jesus Nasaret tuwlu? ¿Wütumupaiñ taiñ apümkamupayafiel? Iñche ta kimnieeyu, ka kimnien eymi ta Ngünechen tañi lif küme Dullinngen.\n35Feymew Jesus katrütudungufi tiyechi weküfü feypilen mew:\n—¡Dungukilnge ka elkünutufinge ta tüfeychi wentru!\nFeymew ti weküfü ütrüfpuwülfi pülli mew ti wentru chew müley ti pu che, feymew tripatuy ti wentru mew ka chem wesa allfül-lafi rume. 36Femngechi kom pellkey engün, ka welukonkechi feypiwi engün: “¿Chem dungun anta tüfa? Kom pepiluwün mew ka newentu dungun mew tüfachi wentru wemünentufi ti weküfü ñi tripatuael ti wentru mew, ¡fey ti pu weküfü tripatukey!”\n37Feymew itrokom püle mülechi pu che Galilea trokiñ mapu mew nütramyefi engün ta Jesus.\nJesus tremoltufi ta Pedro tañi llalla\n(Matew 8.14-15; Marku 1.29-31)\n38Tripatulu Jesus ti sinagoga mew, fey konpuy Simon ñi ruka mew. Simon ñi llalla rume aling kutrankülerkey, fey llellipungey ta Jesus ñi tremoltuafiel. 39Feymew Jesus nagkintufi ti kuse, fey werküfi ti aling kutran ñi tripatuael ti kuse mew, fey tremoltuy ti aling kutran mew. Feychi lelen mew müten Simon ñi llalla witratuy ka pürüm eluwi ñi poyeafiel ta Jesus.\nJesus tremolyetufi rume fentren kutran\n(Matew 8.16-17; Marku 1.32-34)\n40Fey dew ella konchi antü mew, kom ti pu kutranküleyelu ka fill wesake kutran nielu, küpalngey ta Jesus mew. Fey Jesus wente puwülelfi ñi kuwü kake kiñeke ti pu kutran, fey tremolyetufi. 41Fentren pu kutran mew wirarkülen tripayetuy ti pu weküfü:\n“¡Eymi Ngünechen ñi Fotüm lle!” pi engün.\nWelu Jesus katrütudunguniefi ti pu weküfü ka elulafi ñi dunguael engün. Jesus femngechi femfi tati pu weküfü, kisu engün am kimnieetew Ngünechen ñi Cristongen.\nJesus kimelüy tañi werkün dungu ti sinagoga mew\n42Fey wünlu dewma, Jesus tripatuy ti waria mew, fey amuy püntütripalechi lelfün mew. Welu ti pu che kintueyew, fey puwi engün chew ñi mülepumum ta Jesus, ayürkefulu engün am Jesus ñi müleweael kisu engün mew, fey ñi amunoael kañpüle. 43Welu Jesus feypifi ti pu che:\n—Iñche müley tañi kimelafiel Ngünechen ñi küme dungu tati kakelu waria mew kafey, ñi femngechi femael am werküngelu ta iñche.\n44Feyta famngechi Jesus miyawi ñi kimelafiel ti werken dungu ta Galilea müleyechi sinagoga mew.+


Ngünechen ñi Küme Dungu Romanu 4\n1 Welu feymew, ¿chem dungu wewi Abraam piaiñ kay, taiñ kuyfi laku em? 2 Rüf dungu mew Abraam ta llowngefule kiñe nor mongen wentru reke kisu tañi femkeel mew, felefuy tañi mallmawael, welu Ngünechen mew pepi femlayafuy. 3 Tati Wirin Chillka feypiley: “Abraam feyentuy ta Ngünechen mew, feymew ta Ngünechen lloweyew kiñe nor mongen wentru reke.”* Genesis 15.6.\n4 Fey fewla, kiñe che küdawle, tañi kullitu ta re elungekelay, welu may kullingekey tañi küdawün mew. 5 Ngünechen nor mongen elutukefi tati pu yafkafe feyentulu kisu mew. Feymew kiñe che feyentule Ngünechen mew, llowaeyew ta kiñe nor mongenngelu reke tañi mupiltun ñi duam, tunte chem küme dungu rume femlayafuy tañi fürenengeael. 6 David ka femngechi feypi ñi sakinngen tüfeychi che ta Ngünechen ñi llowel nor mongen che reke, fey femkellenofule rume kümeke dungu tañi fürenengeafel. 7 David ta feypi:\n8 ¡Ayüwün niey ta tüfeychi che ta Ñidol Ngünechen\ninaduamüñmanoeliyew tañi yafkan!”† Salmo 32.1-2.\n9 ¿Fey tüfachi ayüwün koneltuley tati pu judiu müten pemay, kam ka femngechi koneltuley tati pu judiu tuwünngenolu? Feypikeiñ Ngünechen tañi llowfiel ta Abraam kiñe nor mongen wentru reke ñi nien mew ta mupiltun.‡ Genesis 15.6. 10 Welu ¿chumül am lloweyew ta Ngünechen lif mongen wentru reke? ¿Rupan sirkunsidangelu wüla ta Abraam, kam petu sirkunsidangenolu rume? Femlay tatey, petu ñi sirkunsidangenon rume mayfe. 11 Fey wüla Abraam ta sirkunsidangey, kiñe marka reke ka kiñe sellu reke Ngünechen tañi dew llowetew kiñe nor mongen wentrungelu reke, fey tañi mupiltun ñi duam. Fey tüfa famngechi, ta Abraam chaw reke nietueyew kom tati nielu ta mupiltun, tunte sirkunsidalelayafuy rume engün. Ngünechen ta ka femngechi llowaeyew ta kisu engün nor mongen chengelu reke. 12 Abraam ta ka femngechi chaw reke nieeyew ta tüfey engün tati pu judiu ka tati pu inayentulelu ñi mupiltuael Abraam reke, kisu am mupiltulu petu ñi sirkunsidalenon rume.\n13 Ngünechen elelfi ti eldungu ta Abraamngealu ka tañi pu yomelchengealu ñi llowael engün ta tüfachi mapu kiñe erensia reke. Welu fey tüfachi eldungu elelngey ta Abraam tañi müngeltufiel mew no tati ley dungu, tañi mupiltun mew may ta Ngünechen mew. Ka feymew ta Ngünechen lloweyew ta kiñe nor mongen wentrungelu reke. 14 Fey tati müngeltukefilu tati ley dungu llowale ti erensia, feymew may tati mupiltun falinochi dungu reke feletuafuy ka femngechi Ngünechen tañi eldungu faliwetulayafuy. 15 Tati ley dungu küpalkey ta kutrankachen, welu chew ngelay tati ley dungu, ka ngelay ta chem yafkan dungu no rume.\n16 Feymew, tüfachi eldungu kom mupituy Abraam mew tañi nien mew ta mupiltun müten, ka femngechi ñi feyngeael tüfachi eldungu kisu kom ñi pu yomelche mew ka itrokom feyentulelu Abraam reke. Fey ta famngechi, iñchiñ taiñ chaw reke niefiyiñ ta Abraam, 17 chumngechi feypiley tati Wirin Chillka: “Iñche ta chaw reke femkünuaeyu ta fentren pu trokiñche mew mülelu kom mapu.”§ Genesis 17.5. Fey tüfachi Ngünechen lle Abraam tañi feyentuel, fey tachi Ngünechen wiñomongeltukefilu tati pu la, ka tati dewmakelu tati petu ngenolu dew mülewiyelu reke.\n18 Feychi niewenolu chem maneluwün no rume tañi nieafel fotüm, Abraam feyentuy ti eldungu ñi feypietew ta Ngünechen. Fey ta famngechi “chaw reke nietueyew fentren trokiñche”* Genesis 17.5. mülelu ta mapu mew, Ngünechen tañi feypikünuetew kom femngechi felerpuy. Feyta famngechi feypingey “rume fentren chengeay tami pu yomelche.”† Genesis 15.5. 19 Abraam tañi mupiltun mew yafüluwküley müten, dewma epe pataka tripantu niefuy rume ka ngüneduamuwi ta kisu ka Sara ñi tuntelewenon ñi mongelerpuael engu. Ka rume putremlu engu am ñi nieael ta püñeñ. 20 Epu duamkülelay, welu maneluwküley müten Ngünechen tañi mupiael ñi feypikünuelchi dungu, doy küme mupiltuy ka rüf mew maneluwi, ka püramyefi ta Ngünechen, 21 fente küme piwkentukuniey Ngünechen tañi nien pepiluwün tañi mupituael ñi feypikünukeelchi dungu. 22 Feymew Ngünechen lloweyew kiñe nor mongen wentru reke.‡ Genesis 15.6. 23-24 Fey chumngechi wirintukungey Ngünechen tañi llowetew ta Abraam kiñe nor mongen wentru reke tañi mupiltun mew, ka femngechi wirintukungey iñchiñ taiñ femael. Fey taiñ mupiltun mew, Ngünechen ka femngechi lloweiñmew ta iñchiñ, feyentulu am iñchiñ Ngünechen tañi wiñomongeltufiel ta Jesus iñchiñ taiñ Ñidol, 25 tati wültukungelu ñi layael iñchiñ taiñ yafkan mew ka tati wiñomongetulu yafkafe reke taiñ felewetunoael.\n*4:3 Genesis 15.6.\n†4:8 Salmo 32.1-2.\n‡4:9 Genesis 15.6.\n§4:17 Genesis 17.5.\n*4:18 Genesis 17.5.\n†4:18 Genesis 15.5.\n‡4:22 Genesis 15.6.